**NACIONALINĖ ŠVIETIMO AGENTŪRA**

**ŠIAULIŲ R. MEŠKUIČIŲ GIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-12-17 Nr. A-34

Vilnius

**ĮVADAS**

**Vizito laikas** – 2021 m. lapkričio 15–17 d.

**Išorinio vertinimo tikslas** – įvertinti įtraukiojo ugdymo įgyvendinimą gimnazijoje.

Vertintojai vizito metu stebėjo 44 pamokas, dalyvavo 6 pokalbiuose su gimnazijos savivaldos institucijomis bei individualiuose pokalbiuose su administracijos, mokytojų ir mokinių atstovais. Analizuoti gimnazijos veiklos, mokinių pasiekimų ir pažangos fiksavimo dokumentai, gimnazijos ir Šiaulių r. savivaldybės administracijos Švietimo ir sporto skyriaus pateikta pirminė informacija, Švietimo valdymo informacinės sistemos (toliau – ŠVIS) informacija. 2021 m. rugsėjo 13–29 d. Meškuičių gimnazijoje Lietuvos Respublikos švietimo, mokslo ir sporto ministerija ir Nacionalinė švietimo agentūra atliko mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimą (toliau – NŠA apklausa). Vertinant vadovautasi Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo ir mokslo ministro 2007 m. balandžio 2 d. įsakymu Nr. ISAK-587 (Lietuvos Respublikos švietimo, mokslo ir sporto ministro 2021 m. birželio 21 d. Nr. V-115 redakcija) ir Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais ir nustatytais klausimais. Vertinimo metu fiksuoti gimnazijos pažangos aspektai įtraukties sampratos link – kuriant mokyklą, paremtą įtraukiojo ugdymo vertybėmis ir filosofija, sudarant palankias sąlygas kiekvienam mokiniui ugdytis pagal jų poreikius ir galimybes, užtikrinant švietimo pagalbą.

Vertintojų komanda dėkoja Šiaulių r. Meškuičių gimnazijos bendruomenei už geranorišką, konstruktyvų bendravimą, bendradarbiavimą.

**I. MOKYKLOS KONTEKSTAS**

 Meškuičių gimnazija yra Šiaulių rajono pakraščio mokykla. ŠVIS duomenimis, 2021 m. rugsėjo 1 d. gimnazijoje mokėsi 199 mokiniai, sukomplektuota 17 klasių komplektų. Nuo 2020 m. rugsėjo 1 d. gimnazija turi Naisių skyrių, kuriame 2021–2022 m. m. mokosi: priešmokyklinėje grupėje – 4 mokiniai, 1–4 klasėse – 22 mokiniai, 6–7 klasėse – 14 mokinių. Mokinių skaičius gimnazijoje per pastaruosius trejus metus kito nežymiai: 2019–2020 m. m. mokėsi 174 mokiniai, 2020–2021 m. m., prijungus Naisių skyrių, – 215, 2021–2022 m. m. – 199. Gimnazijos duomenimis, 109 mokiniai (54,8 proc.) yra pavežami iš aplinkinių kaimiškų vietovių bei Joniškio ir Pakruojo rajonų, nes šių kaimyninių rajonų teritorijose gyvenantiems mokiniams Meškuičių gimnazija yra artimiausia ugdymo įstaiga. Mokiniai pavežami trimis mokykliniais autobusais ir UAB „Transrevis“ maršrutiniu autobusu. Atsižvelgdama į gana didelį pavežamų mokinių skaičių, atstumus iki ugdymo įstaigos ir siekdama patogumo mokiniams, gimnazija pamokas pradeda 9.00 val. Nemokamas maitinimas skirtas 47,2 proc. mokinių. Daugėja mokinių, turinčių specialiųjų ugdymosi poreikių. ŠVIS duomenimis, 2019–2020 m. m. mokėsi 22 mokiniai, turintys specialiųjų ugdymosi poreikių, 2020–2021 m. m. – 33, 2021–2022 m. m. – 36. Gimnazijoje suformuota visa pagalbos mokiniui specialistų komanda (logopedas ir specialusis pedagogas, socialinis pedagogas, sveikatos priežiūros specialistas, psichologas), dirba du mokytojo padėjėjai. Gimnazijoje veikia mokinių informavimo apie teikiamą pagalbą sistema (apsauga nuo smurto, prievartos, patyčių, žalingų įpročių ir kt.), sistemingai įgyvendinama OLWEUS patyčių prevencijos programa ir jos kokybės užtikrinimo sistema OPKUS. Pagalbos specialistai, mokytojai ir administracija bendradarbiauja tarpusavyje ir teikia įvairiapusę pagalbą mokiniams, tačiau pasigendama aktyvesnio tėvų įsitraukimo. Pagirtina gimnazijos kryptinga veikla pritaikant erdves mokiniams su judėjimo negalia (įrengtas liftas, pandusai, pertvarkytos erdvės) bei pozityvus ir geranoriškas visos gimnazijos bendruomenės požiūris į negalią turinčių mokinių įtrauktį ugdymo procese ir gyvenime.

 Gimnazijai reikalingos lėšos kabinetams ir kitoms gimnazijos erdvėms atnaujinti, estetiškoms, jaukioms ir patogioms laisvalaikio aplinkoms sukurti. Atnaujintos ir modernizuotos ugdymo(si) aplinkos didina ugdymo proceso patrauklumą, sudaromos galimybės įvairių gebėjimų mokiniams mokytis bendradarbiaujant, bendraujant, eksperimentuojant, tyrinėjant, išbandant save, o tai skatina jų kūrybiškumą bei turtina gyvenimišką patirtį.

 Pasitelkiant socialinius partnerius, tinkamai ugdomos bendrosios mokinių kompetencijos, atsižvelgiama į mokinių ugdymosi poreikius, sudaromos sąlygos mokiniams išbandyti save įvairiose aplinkose ir veiklose. Gimnazijos mokiniai ir mokytojai teigiamai vertina galimybes mokytis netradicinėse erdvėse, dalyvavimą edukaciniuose, kultūriniuose ir tarptautiniuose projektuose. Socialinių partnerių iniciatyvos ir pagalba padeda kelti mokinių mokymosi motyvaciją – už aukštus pasiekimus teikiami apdovanojimai, premijos, parama.

 Meškuičių gimnazijos direktorius Algirdas Kontrimas šiose pareigose dirba trejus metus, buvo vertinta jo 2020 metų veikla. Direktoriaus užduočių vertinimas ir veiklos ataskaita svarstoma kolektyve, tvirtinama Gimnazijos taryboje ir teikiama vertinimui. Vyksta individualus pokalbis dalyvaujant savivaldybės merui, veikla aptariama su savivaldybės Švietimo ir sporto skyriaus specialistais. Direktoriaus metinių veiklos užduočių atlikimas vertintas „gerai“ ir „labai gerai“. Jam numatytos 4 metinės veiklos užduotys, kurios tinkamai susietos su metiniu veiklos planu ir orientuotos į ugdymo proceso tobulinimą bei mokinių pasiekimų gerinimą, jų įgyvendinimui pamatuoti suformuluoti tiek kokybiniai, tiek kiekybiniai kriterijai. Suformuluotos metinės užduotys atspindi gimnazijai aktualias veiklos sritis. Pavyzdžiui, pirmoji užduotis – *„Stiprinti mokytojų gerosios patirties sklaidą ir kolegialų mokymąsi“.* Prie pasiektų rezultatų nurodyta, kad *„Organizuojamas kryptingas mokytojų mokymasis. Mokytojai mokosi drauge ir vieni iš kitų. Gerėja pamokų kokybė“.* Akademiniai gimnazijos mokinių pasiekimai nėra aukšti, todėl 2 užduotis įgalina susikoncentruoti į šį veiklos aspektą – „*Aukštesni mokinių mokymosi pasiekimai. Vykdoma mokinių individualios pažangos stebėsena“*. Siektinuose rezultatuose įvardijama – *„Aukštesni mokinių mokymosi pasiekimai. Vykdoma mokinių individualios pažangos stebėsena“.* 3 užduotis susieta su gimnazijos neformaliojo vaikų švietimo programų pasiūla – *„Plėsti neformaliojo vaikų švietimo programų pasiūlą“*, o siektini rezultatai – *„Tenkinami mokinių neformaliojo ugdymo poreikiai“*. Ši užduotis orientuota į neformaliojo vaikų švietimo užtikrinimą visiems mokiniams, ieškant įvairesnės pasiūlos. Gimnazijos direktorius patvirtino, kad ši užduotis jau sėkmingai įgyvendinama – neformaliojo vaikų švietimo programas direktoriaus iniciatyva įgyvendina nevyriausybinės organizacijos (Lietuvos šaulių sąjunga, Lietuvos skautija), dziudo federacijai atstovaujantis sportininkas. 4 užduoties *„Modernizuoti ugdymo(si) aplinkas“* siektinas rezultatas – *„Saugios aplinkos užtikrinimas, ugdymo aplinkų gerinimas“* – nukreiptas į aktualią problemą – gimnazijos erdvių modernizavimą. Visų užduočių rezultatų vertinimo rodikliai pamatuojami. Apibendrinant galima teigti, kad direktorius tinkamai atsiskaito už veiklos rezultatus. Gimnazijai ypač svarbu domėtis švietimo naujovėmis, taikyti aktyvius mokymo metodus, siekti aukštesnių mokinių pasiekimų, atsižvelgti į mokinių poreikius, puoselėti įtraukiojo ugdymo principus ir nuostatas ugdymo procese bei bendradarbiauti dalijantis gerosiomis patirtimis.

**II. ĮTRAUKIOJO UGDYMO ĮGYVENDINIMO KRYPTINGUMAS GIMNAZIJOJE: STIPRIEJI IR TOBULINTINI GIMNAZIJOS VEIKLOS ASPEKTAI**

**Stiprieji gimnazijos veiklos aspektai**

1. Tinkamas išteklių paskirstymas orientuotas į mokinių įvairovę (1.1 – 3 lygis).

2. Gimnazijos direktoriaus įsipareigojimas kuriant įtraukiojo ugdymo kultūrą bendruomenėje (1.2 – 2 lygis).

3. Paveiki gimnazijos tinklaveika padeda mokiniams ugdytis įvairias kompetencijas (1.6 – 3 lygis).

4. Tinkami susitarimai dėl pagalbos mokiniui ir šeimai leidžia nuosekliai siekti įtraukties kiekvienam (2.1 – 2 lygis).

5. Pagarbūs ir geranoriški mokinių ir mokytojų tarpusavio santykiai (2.2 – 2 lygis).

**Tobulintini gimnazijos veiklos aspektai**

1. Pamatuojamo ugdymo tikslo formulavimas, siekiant kiekvieno mokinio sėkmės pamokoje (2.1 – 2 lygis).

2. Įgalinantis vadovavimas mokymuisi ir mokinių mokymosi patirtys, mokiniams sudarant patenkinamas sąlygas patirti įvairius mokymosi būdus ir formas (2.2 – 2 lygis).

3. Nepakankamas dėmesys asmeninei mokinių pažangai, jos stebėjimui ir fiksavimui pamokoje (2.3 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

 Gimnazija savo veiklos kokybę įsivertina vadovaudamasi LR švietimo, mokslo ir sporto ministro 2016 m. kovo 29 d. įsakymu Nr. V-267 patvirtinta metodika, naudodamasi „IQESonline Lietuva“ klausimynais, analizuodama gimnazijos dokumentus, anketas, klausimynus. Veiklos kokybės įsivertinimą organizuoja ir atlieka Veiklos kokybės įsivertinimo grupė (toliau – VKĮG). Grupės nariai dirba nuo 2020 m., turi nedaug informacijos apie iki to laiko vykusį gimnazijos veiklos įsivertinimo procesą. VKĮG darbą kuruoja direktoriaus pavaduotoja ugdymui. Pokalbio su VKĮG nariais metu buvo patvirtinta, kad VKĮG nariai pritaiko klausimynus, kuria anketas, atsižvelgdami į tai, kas aktualu gimnazijos veikloje, parenka vertinimo temą. Pokalbiuose buvo patvirtinta, kad vykstant gimnazijos veiklos kokybės įsivertinimui mokinių tėvų dalyvavimas galėtų būti aktyvesnis. Įsivertinimo rezultatus VKĮG nariai pristato tėvų susirinkimuose, aptaria su Švietimo ir sporto skyriaus specialistais.

 2019–2020 metais įsivertinimo ir Pažangos ataskaitoje teigiama, kad stiprusis veiklos aspektas – kolegialus mokymasis. Teigiama, kad *„Mokytojai mokosi drauge ir vieni iš kitų, stebėdami kolegų pamokas, dalindamiesi patirtimi ir mokomąja-padalomąja medžiaga, naujų mokymo priemonių diegimu. Gimnazijos bendruomenė laiko save viena komanda, periodiškai organizuoja mokytojų mokymosi išvykas“.* Išorės vertintojai, remdamiesi dokumentų analize ir pokalbiais su gimnazijos bendruomenės atstovais, konstatavo, kad kolegialusis mokymasis dar nėra stiprusis gimnazijos veiklos aspektas ir šią sritį dar verta tobulinti. Gimnazijos silpnasis veiklos aspektas – savivaldumas mokantis. VKĮG nariai patvirtino ir Pažangos ataskaitoje teigiama, kad *„Mokiniai negeba išsikelti mokymosi tikslų, savarankiškai pasirinkti užduočių atlikimo būdų, susirasti reikiamos informacijos, aptarti ir vertinti savo mokymąsi, planuoti ir valdyti laiką. Nepakankamai sudaromos galimybės pasirinkti įvairaus sudėtingumo užduočių“.* 2021 metais pasirinkta gimnazijos tobulintina veikla – pažanga ir pastovumas. Pokalbių su gimnazijos bendruomene metu buvo patvirtina Pažangos ataskaitoje nurodyta tobulintinos veiklos priežastis – *„Pažanga stebima nesistemingai.* *Siekiant mokymosi tikslų mažai atsižvelgiama į mokinio galimybes, gebėjimus, ne visada mokiniams suteikiama galimybė pasirinkti įvairaus sunkumo užduotis ir ne kiekvienas mokinys nuolat ir nuosekliai išmoksta naujų bei sudėtingesnių dalykų“.* Siekdama šios veiklos aspekto tobulinimo, gimnazija priėmė tinkamus sprendimus: skirti daugiau dėmesio pamokos kokybei – stebėti kolegų pamokas, atkreipti dėmesį į pamokos vadybą, skatinti mokytojus mokytis vieniems iš kitų. Paskirtas mokytojas, atsakingas už mokymosi pasiekimų stebėjimo koordinavimo gerinimą ir mokymosi pagalbos organizavimą. Mokytojų vedamų pamokų kokybės vertinimo vidurkis pagerėjo 0,3 proc.

 VKĮ grupei vertėtų laikytis įsivertinimo metodikos pagrindinių principų (bendri sprendimai, Mokyklos tarybos dalyvavimas, atsiskaitymas bendruomenei), sustiprinti veiklos kokybės įsivertinimo rezultatų panaudojimą rengiant gimnazijos strateginį, metinį veiklos, ugdymo planus ir kt. dokumentus, tinkamai organizuoti įsivertinimo metu gautos informacijos perdavimą bei sistemingai aptarti rezultatus bendruomenėje ir gimnazijos savivaldos institucijose. Dalį informacijos būtų naudinga pateikti gimnazijos interneto svetainėje. Būtų tikslinga, kad gimnazija, atlikdama veiklos kokybės įsivertinimą, pasimatuotų, kaip siekiama įtraukųjį ugdymą įtvirtinančių pokyčių gimnazijoje, užtikrinant atsakingą ir įsipareigojusią lyderystę, laikantis holistinio požiūrio į mokinį ir ugdymą, kuriant draugišką mokymosi aplinką.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

 **Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 2 lygis | Perspektyva ir bendruomenės susitarimai vidutiniški.* Vizija „*Gimnazija – tai ugdymo įstaiga, kurioje bendraujant ir bendradarbiaujant siekiama kiekvieno mokinio asmeninės pažangos“* atspindi įtraukiojo ugdymo vertybes, dera su Valstybinės švietimo strategijos „mokykla visiems“ nuostatomis.
* Gimnazijos vizija yra reali, orientuota į veiklos perspektyvą. Pokalbiuose su Gimnazijos, Metodikos, Mokinių taryba, vadovais bendruomenės nariai aiškaus gimnazijos vizijos matymo ir perspektyvos negalėjo pateikti: mokytojai minėjo bendradarbiavimą, sakė, kad *„siekiamybė išlikti gimnazija“*, *„svarbiausia mokiniai“, „bendradarbiavimas su socialiniais partneriais“.*
* Gimnazijos vizija pateikta strateginiame plane 2021–2023 m., kuris skelbiamas gimnazijos interneto svetainėje, bendruomenė turi galimybę susipažinti. Viziją ir strateginį, metų veiklos planus kūrė direktoriaus įsakymu sudaryta darbo grupė.
* Pokalbiuose su Gimnazijos, Metodine, Mokinių taryba, atsiskleidė, kad Metodinė taryba teikė pasiūlymus dėl gimnazijos prioritetų, tačiau diskusijos kuriant strateginius gimnazijos dokumentus neorganizuotos, todėl dauguma gimnazijos bendruomenės narių savo nuomonės išreikšti negalėjo.
* Veiklos planui formaliai pritarta Mokytojų tarybos posėdžiuose, pasiūlymai ir aptarimai nefiksuoti, gimnazijos strateginis planas savivaldos institucijose neaptartas, Gimnazijos taryboje pritarta formaliai.
* Gimnazija, įgyvendindama įtraukiojo ugdymo politiką, stengiasi kurti mokinių įvairovei atvirą mokyklą.
* Gimnazijoje sėkmingai įgyvendinama OLWEUS patyčių prevencijos programa ir jos kokybės užtikrinimo sistema OPKUS. NŠA 2020 m. įsivertinimo ir pažangos anketos duomenimis, teiginių „*Per paskutinius 2 mėnesius iš manęs mokykloje niekas nesityčiojo“ ir „Per paskutinius 2 mėnesius aš iš kitų mokinių nesityčiojau*“ įvertis – 3,7.
* Gimnazijoje veikia prevencinė darbo grupė, stebi mokinių lankomumą, ieško būdų problemoms spręsti.
* NŠA apklausos duomenimis, teiginiui „*Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų*“ pritaria 92,9 proc. 2–4 klasių ir 77,8 proc. 5–8 ir IG–IVG klasių mokinių tėvų.
* Gimnazijos veikla orientuota į nacionalinę ir rajono strategiją, tačiau stokoja kryptingumo. Metiniai ir strateginiai planai dera tik tikslų lygmeniu, neaišku, kokį poveikį metinių planų rezultatai daro strateginio plano įgyvendinimui, nes nėra nuoseklumo metiniame veiklos plane įgyvendinant strateginius tikslus: Gimnazijos strateginiame 2021–2023 m. numatyti 6 strateginiai uždaviniai, priemonės planuojamos įgyvendinti kiekvienais metais, tačiau 2021 m. veiklos plane planuojamas tik 2 strateginių uždavinių įgyvendinimas: *1.2 uždavinys. Sudaryti palankiausias sąlygas mokinių mokymosi pasiekimams gerinti* ir *2.1 uždavinys. Plėsti ugdymosi aplinkas netradicinio ugdymo organizavimui, siekiant tobulėjimo.*
* Skirtingiems strateginiams uždaviniams skirtingu laikotarpiu įgyvendinti numatomos tokios pačios priemonės: gimnazijos veiklos plane 2020 m. tikslui „*Užtikrinti emocinį ir psichologinį visų bendruomenės narių saugumą“* pasiekti numatomas uždavinys*: „Įgyvendinant OLWEUS programą ir integruojant ugdymo programas, ugdyti asmenines kompetencijas, mokyti atpažinti, pastebėti patyčias, tinkamai į jas reaguojant* “ ir gimnazijos veiklos plane 2021 m. tikslui „*Sudaryti sąlygas kiekvienam bendruomenės nariui kūrybiškai išreikšti save, tobulėti*“ numatytas tas pats uždavinys: *„Įgyvendinant OLWEUS programą ir integruojant ugdymo programas, ugdyti asmenines kompetencijas, mokyti atpažinti, pastebėti patyčias bei tinkamai į jas reaguoti*“.
* Gimnazijos strateginiuose planuose numatyti identiški tikslai ir uždaviniai skirtingiems strateginiams laikotarpiams: 2020–2022 m. ir 2021–2023 m. (strateginis planas tikslintas dėl Naisių skyriaus prijungimo prie gimnazijos).
* Gimnazijos veiklos tobulinimo sprendimams priimti nepakankamai diskutuojama bendruomenėje, stinga atsakingo gimnazijos veiklos įsivertinimo duomenų panaudojimo.
* Gimnazijos veiklos kokybės įsivertinimą atlieka darbo grupė. Įsivertinimo duomenis gauna iš mokinių, mokytojų ir tėvų apklausos anketų.
* Įsivertinimo rezultatai bendruomenėje aptariami nesistemingai. Dokumentų analizė ir pokalbiai su tikslinėmis bendruomenės grupėmis atskleidė, kad Mokytojų tarybos posėdžiuose įsivertinimo duomenys nesvarstomi atskiru klausimu, apsiribojama pranešimo pristatymu, Gimnazijos taryba su įsivertinimo išvadomis nesupažindinta.
* Įsivertinimo duomenys gimnazijos interneto svetainėje neskelbiami.
* Pokalbiuose mokytojai teigė, kad dėl tobulintinų mokyklos veiklos sričių sprendžia darbo grupė.
* Mokytojų taryboje pristatomi statistiniai VBE, PUPP, NMPP, mokinių pusmečių ir metų pasiekimų duomenys, tačiau protokoluose nefiksuoti svarstymai dėl mokinių pasiekimų ir pažangos gerinimo. Dalis priimtų nutarimų pakankamai konkretūs, tačiau nesutarta atsakomybė dėl jų įgyvendinimo, nenumatyti terminai. Dalis nutarimų – formalūs, pvz., *„kelti mokinius į aukštesnę klasę“,* nutarimas *„Rengiant individualizuotas programas kelti labiau pamatuotus tikslus ir vertinti pagal mokinio individualią pažangą“* priimamas 2 metus iš eilės.
* Gimnazijoje susitarta dėl bendrų planavimo dokumentų: mokytojų ilgalaikių, klasės vadovų planų, pasirenkamųjų dalykų, modulių, neformaliojo vaikų švietimo, individualizuotų, pritaikytų programų formų.
* Planų, programų laikymasis ir įgyvendinimas gimnazijoje nesistemingas. Veiklos planuose uždavinių įgyvendinimo priemonės numatytos visus metus, atsakingi visi mokytojai, tarpiniai rezultatai posėdžiuose neanalizuojami, todėl sudėtinga stebėti pokyčius, priimti taktinius sprendimus ir įsivertinti, kiek mokytojų bendruomenės nariai atsakingai dalyvauja įgyvendinant gimnazijos tikslus ir uždavinius.
* Pokalbiuose mokytojai sakė, kad ilgalaikius planus koreguoja pagal poreikį, savo veiklą analizavo ankstesniais metais, tačiau rezultatų su vadovais neaptarė. 2020 m. dėl susidariusių objektyvių priežasčių savianalizės anketos vadovams neteiktos.
* Potencialus išteklių paskirstymas orientuotas į mokinių įvairovę. Iš pokalbių su bendruomenės nariais, gimnazijos vadovais, dokumentų analizės atsiskleidė, kad priemonių užtenka, finansiniai ištekliai skirstomi skaidriai, aktyviai pasinaudojama projektinio finansavimo galimybėmis, buvusių mokinių, bendruomenės parama.
* 2021 m. gimnazija papildomai pritraukė 81 078 Eur projektinių, 2883,33 Eur 1,2 proc. gyventojų pajamų mokesčio paramos lėšų, gavo 3061,33 Eur pajamų. Rėmėjų lėšomis 6 didžiausią pažangą padarę mokiniai iš socialiai remtinų šeimų apdovanoti kompiuteriais, 1 SUP mokinys gavo piniginę premiją, keli mokiniai pagal poreikius aprūpinti kitokiomis priemonėmis (minkšta kėde, masažinėmis pagalvėlėmis ir kt.).
* Gimnazijos aplinka pritaikyta mokiniams su judėjimo negalia: įrengtas liftas, pandusai, kad būtų galima pasiekti visus mokomuosius kabinetus. Mokiniui su judėjimo negalia skirtas mokytojo padėjėjas.
* Gimnazijos lėšos panaudojamos lanksčiai, atsižvelgiant į ugdymo proceso aktualijas: įsigyta įranga hibridiniam mokymui 13 kabinetų (gimnazijoje ir Naisių skyriuje), nešiojamieji kompiuteriai naujai kompiuterių klasei, 3D spausdintuvas, „Eduka“ klasės licencijos visiems mokiniams ir mokytojams už 4000 Eur.
* Kabinetai aprūpinti kompiuteriais ir daugialypės terpės projektoriais, langų užtemdymo įranga. Nuotolinio ugdymo metu, užtikrinant visų mokinių dalyvavimą ugdymo procese, mokiniams buvo skirta 40 planšetinių kompiuterių, belaidžio interneto kortelės, visi mokytojai pagal poreikį buvo aprūpinti nešiojamaisiais kompiuteriais. Priemonių panaudojimas pamokose neišskirtinis. Tik 8 (18 proc.) stebėtose pamokose (iš 44) mokytojai tinkamai išnaudojo ugdymo(si) aplinkas.
* Optimalus išteklių paskirstymas kaip stiprusis pamokos aspektas vertintojų išskirtas 15 (34,1 proc.) pamokų, tačiau bendras pamokos aspekto ugdymo(si) aplinkos vertinimo vidurkis – 2,14.
* NŠA apklausos duomenimis, dauguma mokytojų (69 proc.) teigia, kad gali naudotis bet kuriame mokyklos kabinete esančiomis priemonėmis, teiginiui *„Mokytojams pakanka priemonių suasmenintam mokymuisi organizuoti“* pritaria 44,4 proc., lyg ir pritaria 29,6 proc. mokytojų, tačiau mokinių skirtybes, kaip pedagoginius išteklius, mokytojų nuomone, moka panaudoti tik 37,9 proc. mokytojų.
* Siekiant plėtoti mokinių bendrąsias kompetencijas, skiriama lėšų mokinių pažintinei veiklai, edukacinėms išvykoms.
* Dauguma mokinių patenkinti neformaliojo ugdymo pasiūla: NŠA apklausos duomenimis, tam pritaria 51,9 proc., lyg ir pritaria 22,2 proc. 2–4 klasių mokinių, pritaria 51,6 proc., lyg ir pritaria 32,8 proc. 5–8 ir IG–IVG klasių mokinių. Daugumos mokytojų (72,4 proc.) nuomone, į bendras klasės ar mokyklos veiklas įtraukiamas kiekvienas mokinys, nepaisant jo gebėjimų.
* Yra žaidimų kambarys, nusiraminimo kampeliai, skirta patalpa mokiniams, laukiantiems autobuso (veža 3 autobusai po 2 reisus), mokytojo padėjėjas padeda paruošti pamokas. NŠA apklausos duomenimis, daugumai 5–8 klasių mokinių (63,8 proc.) pertraukų metu yra ką veikti gimnazijoje, šiam teiginiui pritaria 53,1 proc. ir lyg ir pritaria 20,4 proc. vyresniųjų klasių mokinių.

Vertintojų surinkti ir išanalizuoti duomenys leidžia teigti, kad perspektyva ir bendruomenės susitarimai nesistemingi. |
| 1.2. Lyderystė, 2 lygis | Gimnazijoje lyderystė nesisteminga. * Gimnazijos strateginiams, veiklos planams rengti, veikloms inicijuoti ir vykdyti sudaromos darbo grupės.
* Iš pokalbių su gimnazijos bendruomenės nariais paaiškėjo, kad gimnazijoje lyderių, telkiančių bendruomenę pokyčiams, nedaug: dauguma lyderiu pripažino gimnazijos direktorių, taip pat įvardijo direktoriaus pavaduotojas ugdymui, mokytojas Rositą, Jurgą, spec. pedagogę Eglę.
* Mokytojai ir mokyklos vadovai aptaria mokinių mokymosi sėkmes ir problemas tradiciškai Mokytojų tarybos posėdžių metu.
* Mokytojų asmeninė lyderystė realizuojama inicijuojant renginius, integruotas pamokas, edukacines išvykas, projektinėje veikloje dalijantis patirtimi metodinėse grupėse.
* NŠA apklausos duomenimis, teiginiui „*Mokyklos vadovai sistemingai ir konstruktyviai diskutuoja apie mokinių sėkmes ir problemas“* pritaria 72,4 proc. ir lyg ir pritaria 24,1 proc. mokytojų.
* NŠA apklausos duomenimis, teiginiui „*Mokyklos vadovai palaiko pedagogų profesinę refleksiją ir tobulėjimą“* pritaria 82,8 proc., lyg ir – 13,8 proc. mokytojų.
* Gimnazijos direktorius telkia bendruomenę strateginiams tikslams, veiklos planams įgyvendinti, vysto paveikų bendradarbiavimą su socialiniais partneriais, asmeniniu pavyzdžiu demonstruoja sutartas vertybes: yra demokratiškas, tolerantiškas, skatina bendrystę ir pasitikėjimą.
* NŠA apklausos duomenimis, teiginiui „*Mokyklos vadovai telkia mokyklos bendruomenę pokyčiams ugdymo srityje“* pritaria 52,2 proc., lyg ir pritaria 39,1 proc. 2–4 klasių mokinių tėvų, atitinkamai – 65 proc. ir 30 proc. 5–8 ir IG–IVG klasių mokinių tėvų, 78,6 proc. ir 17,9 proc. mokytojų.
* Pokalbiuose su mokytojais, savivaldos institucijų nariais atsiskleidė, kad bendruomenė pasitiki formaliais gimnazijos lyderiais ir su direktoriaus atėjimu sieja pozityvius pokyčius gimnazijoje: demokratinį valdymą, mikroklimato pagerėjimą, dėmesį bendruomenės nariams.
* Išorės vertinimo metu, esant pandeminei situacijai ir sergant 6 mokytojams, gimnazijos direktorius sugebėjo užtikrinti tinkamą ugdymo proceso organizavimą, rasti pavaduojančius mokytojus, lanksčiai panaudojo gimnazijos žmogiškuosius išteklius: Naisių skyriaus 2 klasės mokytoja kartu su mokiniais atvyko į gimnaziją ir pamokos vyko kartu visiems antrokams, 1 klasei pamokas vedė direktorius.
* NŠA apklausos duomenimis, teiginiui „*Mūsų mokykloje vadovai pagarbiai elgiasi su visais mokytojais ir kitais darbuotojais“* pritaria 82,8 proc. mokytojų.
* NŠA apklausos duomenimis, teiginiui „*Mokytojai pasitiki mokyklos vadovais kaip partneriais, pagalbininkais ir patarėjais“* pritaria 72,4 proc. ir lyg ir pritaria 24,1 proc. mokytojų.

Vertintojų surinkti ir išanalizuoti duomenys leidžia teigti, kad lyderystė gimnazijoje nesisteminga. |
| 1.3. Mokyklos savivalda, 2 lygis | Gimnazijos savivaldos veikla daugiau formali ir vertinama neblogai.* Gimnazijos valdymo procese sudaromos sąlygos atstovauti visų bendruomenės grupių interesams. Veikia Gimnazijos, Mokinių, Mokytojų tarybos, Tėvų komitetas, dvi mokytojų profesinės sąjungos, su kuriomis derinamas mokytojų darbo valandų paskirstymas, darbo apmokėjimas, bendradarbiaujama su administracija.
* NŠA apklausos duomenimis, 69,2 proc. mokytojų įsitikinę, kad gimnazijos bendradarbiavimas su socialiniais partneriais nėra formalus.
* Į savivaldos institucijas mokytojai renkami balsuojant, tėvus pasiūlo Tėvų komitetas, mokiniai renkami iš vyresnių klasių seniūnų.
* Pokalbiuose su išorės vertintojais savivaldos atstovai kalbėjo, kad norėtų suaktyvinti veiklą. Gimnazijos ir Mokinių tarybos nariai teigė, kad dirba pirmi metai, todėl dar mažai padarė, posėdžių metu girdėtą informaciją perteikia tėvams, mokiniams, džiaugėsi Tėvų komiteto organizuota Mokytojų dienos švente, planuoja šv. Kalėdų renginį.
* NŠA apklausos duomenimis, teiginiui „*Dauguma tėvų aktyviai dalyvauja vaiko ugdyme, tariasi, siūlo idėjų“* pritaria 39,3 proc., lyg ir pritaria 32,1 proc. mokytojų, teiginiui „*Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)“* pritaria 29,6 proc. 2–4 klasių ir 21,7 proc. 5–8 ir IG–IVG gimnazijos klasių mokinių tėvų.
* Mokinių taryba organizuoja renginius, šventes, akcijas, prisidėjo prie Mokytojų dienos veiklų, renkasi, kai iškyla klausimų. Pokalbiuose gimnazijos vadovai džiaugėsi mokinių tarybos iniciatyvumu, lyderyste. Mokinių tarybos atstovai vertintojų komandai kalbėjo, kad pamokose trūksta diferencijuotų užduočių ir tai mažina motyvaciją, svarbu organizuoti darbą grupėse, kuris padeda mokiniams mokytis.
* NŠA apklausos duomenimis, teiginiui „*Mokytojai įdėmiai išklauso mano siūlomas idėjas“* pritaria 33,3 proc., lyg ir pritaria 35,6 proc. 5–8 ir IG–IVG klasių mokinių.
* NŠA apklausos duomenimis, teiginiui „*Mūsų mokykloje vadovai pagarbiai elgiasi su visais mokiniais“* pritaria 93,1 proc. mokytojų.
* Gimnazijos taryboje svarstomi veiklos, ugdymo planai, lėšų panaudojimas, vadovėlių įsigijimas. Posėdžių protokolų analizė parodė, kad sprendimai daugeliu klausimų priimami formaliai, diskusijos nevyksta, nesvarstomi gimnazijos veiklos kokybės įsivertinimo rezultatai. Gimnazijos taryba neinicijuoja sprendimų, orientuotų į mokyklos pažangą ir kaitą dėl kiekvieno mokinio pažangos.

Vertintojų surinkti ir išanalizuoti duomenys leidžia teigti, kad gimnazijoje susitarimai nesistemingi. |
| 1.4. Veikimas kartu, 2 lygis | Veikimas kartu neišskirtinis. * Gimnazijoje vyrauja iš dalies draugiška bendravimo ir bendradarbiavimo kultūra, sudaranti sąlygas sėkmingam įtraukiajam ugdymui.
* Rengiant ir įgyvendinant strateginį gimnazijos planą 2021–2023 m. bei atsižvelgiant į 2020–2022 m. m. gimnazijos ir skyriaus strateginių planų įgyvendinimą bei pažangos įsivertinimo analizės duomenis, numatoma tobulinti mokytojų bendradarbiavimą, skatinantį kiekvieno mokinio pažangą.
* Vienas iš gimnazijos veiklos plano 2021 m. uždavinių – bendradarbiauti turtinant ir aktualizuojant ugdymo turinį, dalijantis patirtimi.
* NŠA apklausos teiginiams „*Mūsų mokykloje mokytojų bendrystė – tik gražus žodis, nes realiai kiekvienas dirba sau*“ bei „*Mūsų mokykloje mokytojams dažnai trūksta laiko bendradarbiavimui*“ pritaria tik 3,4 proc. apklausoje dalyvavusių mokytojų.
* Iš pokalbių su bendruomenės nariais daroma išvada, kad po praėjusio sudėtingo laikotarpio dabar mikroklimatas, tarpusavio santykiai gerėja, bendruomenės nariai tariasi, diskutuoja, ieško kompromisų.
* Dalis bendruomenės narių pokalbiuose teigė, kad organizuojamos bendros edukacinės išvykos, renginiai, šventės, kurie iš naujo bando sutelkti bendruomenę.
* Mokinių tarybos nariai pokalbyje teigė, kad klasių tarpusavio santykiai yra draugiški, jeigu kyla konfliktų, juos išsisprendžia su klasių vadovų pagalba.
* Pokalbiuose išsakytus teiginius patvirtina ir tai, kad 36 proc. stebėtų pamokų draugiški tarpusavio mokinių bei mokinių ir mokytojų santykiai, palanki bendradarbiavimo pamokoje kultūra išskirti kaip stiprieji pamokos aspektai.
* Remiantis 2020–2022 m. m. gimnazijos ir skyriaus strateginių planų įgyvendinimo bei pažangos įsivertinimo analizės duomenimis, numatyta tobulinti darbą komandose, mokantis vieniems iš kitų, dalijantis patirtimi.
* Gimnazijos veiklos plano 2021 m. analizėje teigiama, kad apie 30 proc. mokytojų, įsitraukę į kolegialų mokymąsi, naudojo efektyvius būdus, siekdami individualios kiekvieno mokinio pažangos.
* Iš pokalbio su veiklos kokybės įsivertinimo grupe daroma išvada, kad prieš nuotolinį mokymą tik iš dalies vyko kolegialus mokymasis, dabar, anot jų, žada atgaivinti ir vėl pradėti stebėti vieni kitų pamokas. Pavieniai grupės nariai teigė, kad labai naudinga stebėti pamokas.
* Mokyklos vadovai teigė, kad kolegialus mokymasis – viena iš tobulintinų gimnazijos veiklos sričių bei stengiasi sudaryti sąlygas mokytojams dalyvauti tarptautiniuose projektuose, išvykti mokymosi tikslais.
* Gimnazijoje tęsiami 4 tarptautiniai „Erasmus+“ strateginių partnerysčių projektai – išorinio vertinimo vizito metu dalis mokytojų buvo išvykę vykdyti vieno projekto veiklų.

Vertintojų surinkti ir išanalizuoti duomenys leidžia teigti, kad veikimas kartu neišskirtinis. |
| 1.5.Bendradarbiavimas su tėvais / globėjais, 2 lygis | Bendravimas su tėvais / globėjais vidutiniškas.* Vienas iš gimnazijos strateginio plano 2021–2023 m. tikslų – stiprinti tėvų, mokytojų ir mokinių bendravimą bei bendradarbiavimą.
* Strateginio plano 2021–2023 m. SSGG analizėje teigiama, kad nepakankamas dalies tėvų dėmesys ir įtaka IIIG ir IVG klasių mokinių mokymuisi.
* Apibendrinus surinktus duomenis, galima teigti, kad vertintojų išskirtos gimnazijos ir tėvų bendradarbiavimo formos, kurios rodo, kad mokytojai iš dalies domisi bei geba užmegzti ir palaikyti kontaktą su mokinių tėvais (globėjais, rūpintojais):
* Elektroninis dienynas „Mano dienynas“ leidžia ir mokytojams, ir tėvams palaikyti nuolatinį ryšį. Pokalbyje dalyvavę tėvai teigė, kad bendraujama elektroniniu paštu, SMS žinutėmis, telefono skambučiais, vyksta tėvų susirinkimai. Iš pokalbio su tėvais daroma išvada, kad trūksta informacijos apie gautus vaikų pažymius dienyne, konsultacijas bei pamokų tvarkaraštį.
* Atvirų durų dienos, kurių metu tėvai kviečiami ateiti į pamokas.
* Pavasarį organizuojamas susitikimas su būsimais penktokų mokytojais, kurio metu vyksta mokinių gebėjimų aptarimas.
* Vykdomi pokalbiai su mokinių tėvais. Klasių vadovai, individualios pažangos koordinatorius, pagalbos mokiniui specialistai stebi, analizuoja ir aptaria su tėvais mokinių, ypač tų, kuriems reikalinga pagalba (specialiųjų ugdymosi poreikių turinčių mokinių ar mokinių, turinčių elgesio ir emocijų sutrikimų), mokymosi rezultatus bei teikia pagalbą mokiniui. Dėl COVID-19 situacijos nebuvo galima organizuoti kontaktinių susitikimų su tėvais, todėl pokalbiai vyko nuotoliniu būdu.
* NŠA apklausos teiginiui „*Mūsų mokykloje trūksta įvairesnių bendravimo su tėvais formų*“ pritaria 29,6 proc. (2–4 kl.) bei 21,7 proc. (5–8 ir IG–IVG kl.) apklausoje dalyvavusių mokinių tėvų.
* Teiginiui „*Mokykloje mokytojų ir tėvų susitikimai, aptariant vaiko pažangą, gerina mokymosi rezultatus*“ pritaria 65,5 proc. (2–4 kl.) bei 68,8 proc. (5–8 ir IG–IVG kl.) apklausoje dalyvavusių mokinių tėvų. Teiginiui „*Tėvai yra įtraukti į mokyklos gyvenimą*“ pritaria 48,3 proc. (2–4 kl.) bei 65,6 proc. (5–8 ir IG–IVG kl.) apklausoje dalyvavusių mokinių tėvų.

Apibendrinus pateiktus duomenis, galima teigti, kad bendravimas su tėvais / globėjais vidutiniškas. |
| 1.6. Mokyklos tinklaveika, 3 lygis | Gimnazijos tinklaveika yra paveiki. * Gimnazijos veikla atvira visuomenei ir naujovėms, reaguojama į kintančią aplinką.Direktoriaus veiklos ataskaitoje pažymima, kad gimnazija įgyvendina nacionaliniuose ir rajono plėtros dokumentuose iškeltus prioritetus – aprūpinti Lietuvos verslą konkurencingais žmogiškaisiais ištekliais. Meškuičių gimnazija paruošia mokinius, kurie sėkmingai tęsia mokslus kitose ugdymo įstaigose, įsilieja į darbo rinką, kuria savo verslą. 2020 m. 14 abiturientų, baigusių vidurinio ugdymo programą, tęsia mokslus Lietuvoje (aukštosiose mokyklose – 3, profesinėse mokyklose – 4), dirba – 6, dirba užsienyje – 1.
* Gimnazijos ryšiai su socialiniais partneriais padeda užtikrinti kiekvieno mokinio ugdymąsi tinkamoje, saugioje aplinkoje – bendradarbiaujama su Šiaulių miesto ir rajono kaimiškosiomis seniūnijomis, Valstybės vaiko teisių apsaugos ir įvaikinimo tarnyba, švietimo pagalbos institucijomis, vaikų globos namais, savivaldybės administracijos Švietimo ir sporto skyriumi, Joniškio r. ir Šiaulių r. seniūnijomis, Šiaulių r. Meškuičių bendruomenės policijos pareigūnais ir kt. institucijomis.
* NŠA apklausos teiginiui „*Vietos / mikrorajono bendruomenė yra aktyvi mokyklos gyvenime*“ pritaria 92,9 proc. apklausoje dalyvavusių pedagogų. NŠA apklausos teiginiui „*Mokyklos bendradarbiavimas su socialiniais partneriais yra labai formalus*“ nepritaria 88,4 proc. apklausoje dalyvavusių pedagogų.
* Mokyklos 2021 m. veiklos plane iškeltas uždavinys *„Įtraukti tėvus ir socialinius partnerius į gimnazijos veiklą“* rodo, kad gimnazija nusiteikusi megzti socialinius ryšius.
* Bendravimas ir bendradarbiavimas su socialiniais partneriais sudaro galimybes visiems mokiniams susipažinti su darbo rinka, stiprinti šiuolaikiniam gyvenimui būtinas kompetencijas – organizuojamos išvykos į gamyklas, darbo vietas, išbandomos įvairios veiklos.
* Paveikus socialinių partnerių prisidėjimas keliant mokinių mokymosi motyvaciją ir sprendžiant socialines problemas – rėmėjai įteikia mokiniams materialinius paskatinimus (kompiuteriai, specialios kėdės, masažinės pagalvėles), padariusiems pažangą įteikiamos piniginės premijos. Gimnazijai materialinę paramą teikia Meškuičių seniūnijoje veikiančios įmonės ir asmenys: UAB „Bageta“, asociacija „Meškuičių bendruomenė“, ūkininkas L. Šateika, „Zelbukis“, parduotuvės „Žirnis“, „Kubas“, verslininkas T. Galkauskas, ūkininkas M. Gilys, verslininkas S. Abromavičius, V. Bujaus individuali įmonė, Naisių žemės ūkio bendrovė, asociacija „Naisių bendruomenė“, ūkininkas V. Plakys.
* Bendradarbiavimas su vietos bendruomene (gimnazijos mokytojai ir mokiniai dalyvauja visuose Naisių ir Meškuičių bendruomenių organizuojamuose renginiuose ir šventėse), Meškuičių seniūnija, Šiaulių r. savivaldybės kultūros centro Meškuičių filialu (surengtos 4 mokinių ir mokytojų darbų parodos) sudaro sąlygas visiems gimnazijos mokiniams dalyvauti kultūriniuose renginiuose, ugdytis kūrybines, sportines, saviraiškos galias, stiprinti socialinius įgūdžius.
* Kryptingi ryšiai su Lietuvos šaulių sąjunga, Lietuvos skautų sąjunga, Lietuvos dziudo federacija, karatė sporto klubu padėjo praplėsti gimnazijoje vykdomų neformaliojo vaikų švietimo programų pasiūlą (atsirado naujos, mokinių mėgstamos programos) bei veiklų įvairovę, galimybes dalyvauti socialinių partnerių organizuojamose vasaros stovyklose.
* Paveikūs gimnazijos ryšiai su Šiaulių rajono mokyklomis, Šiaulių miesto profesinio rengimo centru, Šiaulių valstybine kolegija, Vilniaus universiteto Šiaulių akademija, Kurtuvėnų regioniniu parku padeda gimnazijai siekti ugdymo tikslų įgyvendinimo, padeda organizuoti edukacines veiklas netradicinėse aplinkose, vesti integruotas pamokas.
* Gimnazija yra sudariusi sutartį dėl interneto prieigos su AB „Telia Lietuva“ – gimnazijoje užtikrinama 100 proc. prieiga prie interneto. Sudarytos galimybės naudotis debesija, veikia aktyvių katalogų sistema. Vartotojams užtikrinamas maksimalus privatumas. Kiekvienam darbuotojui yra sudaryta galimybė turėti gimnazijos elektroninį paštą. Ugdymo proceso dalyviai, t. y. mokiniai, mokytojai, tėvai (globėjai, rūpintojai), administracija, pagalbos specialistai, informacija keičiasi naudodamiesi elektroniniu dienynu ([www.manodienynas.lt](http://www.manodienynas.lt)), elektroniniu paštu.
* Žinios apie gimnazijos veiklą skelbiamos mokyklos interneto svetainėje adresu <http://meskuiciai.siauliai.lm.lt> arba <http://www.meskuiciugimnazija.lt> ir socialiniuose tinkluose.
* Gimnazija dalyvauja Šiaulių rajono savivaldybės LL3 pokyčio projekte „Ugdymas netradicinėse erdvėse“. Projekte dalyvaujama siekiant pagerinti žemus mokinių gamtos mokslų pasiekimus (NMPP tyrimų duomenys). Projekto socialiniai partneriai: Šiaulių r. Kurtuvėnų regioninis parkas, Šiaulių r. Kuršėnų politechnikos mokykla, Vilniaus universiteto Šiaulių akademijos botanikos sodas, kurių erdvėse vykdomos netradicinės pamokos. Į šitas veiklas noriai įsitraukia visi mokiniai.
* Gimnazijos mokytojai yra sukūrę edukacinę akredituotą programą, kurią vykdo Žagarės regioninio parko Mūšos tyrelio pažintiniame take.

Apibendrinusi surinktus duomenis, vertintojų komanda patvirtina, kad gimnazijos tinklaveika yra paveiki, ir tai yra stiprusis gimnazijos veiklos aspektas.  |
| 1.7. Kompetencija, 2 lygis | Pozityvus profesionalumas vidutiniškas. * Mokytojai pakankamai gerbia mokinius, laikosi pedagogo etikos, stengiasi puoselėti įtraukiojo ugdymo vertybes.
* NŠA apklausos duomenimis, teiginiui „*Kai mano vaikui kyla mokymosi sunkumų, mokytojai noriai suteikia pagalbą*“ pritaria 79,3 proc. 2–4 klasių ir 61,3 proc. 5–8 ir IG–IVG klasių mokinių tėvų.
* NŠA apklausos duomenimis, teiginiui „*Aš gerai sutariu su klasės auklėtoju“* pritaria 72,9 proc., lyg ir pritaria 20,8 proc. 5–8 klasių ir atitinkamai 72,5 proc. ir 19,6 proc. IG–IVG klasių mokinių.
* NŠA apklausos duomenimis, teiginiui „*Mokykloje mokiniai ir mokytojai vieni su kitais elgiasi pagarbiai*“pritaria 62,1 proc. 2–4 klasių ir 53,7 proc. 5–8 ir IG–IVG klasių mokinių tėvų, teiginiui „*Mūsų mokykloje mokytojai gerbia kiekvieną mokinį“* pritaria 69 proc. mokytojų.
* Iš pokalbių su mokytojais, mokyklos vadovais, atsiskleidė, kad mokytojų profesinių kompetencijų tobulinimas nepakankamai kryptingas: dažniausiai mokytojai renkasi kvalifikacijos tobulinimo renginius savo nuožiūra, atsižvelgdami į jiems skirtas lėšas (kiekvienas mokytojas gauna tam tikrą sumą), kvalifikacijos tobulinimo renginiai mokytojų bendruomenei, atsižvelgiant į gimnazijos prioritetus, neorganizuojami.
* Gimnazijoje 2020-08-22 patvirtintas kvalifikacijos tobulinimo aprašas, tačiau pokalbiai ir dokumentų analizė parodė, kad nepakankamai laikomasi susitarimų: kvalifikacijos tobulinimo planai, atsiskaitymas posėdžių protokoluose nefiksuotas.
* 2020–2021 m. mokytojai didžiausią dėmesį skyrė IKT profesinių kompetencijų tobulinimui: dalyvavo seminaruose, dalijosi patirtimi tarpusavyje.
* Atsižvelgdami į šiuolaikines aktualijas, kalbų, dorinio ir pradinio ugdymo mokytojai 2021-08-31 aptarė Įtraukiojo ugdymo įgyvendinimo mokykloje rekomendacijas, dalies mokytojų kompetencija pasireiškia per mokinių įtraukimą į projektines, integruotas veiklas, pilietiškumo, bendrųjų kompetencijų ugdymą edukacinėse išvykose.
* Pokalbiuose tik pavieniai mokytojai galėjo pateikti šiuolaikinės pamokos sampratą.
* Mokytojų kvalifikacija didelės įtakos pamokos kokybei neturėjo: vyresniųjų mokytojų pamokų vertinimo vidurkis – 2,09, mokytojų metodininkų – 2,12. Žemiausiai vertintos mokytojų pamokos – vertinimo vidurkis – 1,8.
* Išorinio vertinimo metu stebėtose pamokose vyravo tradicinio mokymo paradigma. Tik 11,3 proc. stebėtų pamokų (mokytojai: J. Lukošiūnienė, V. Doniela, D. Lukošaitienė, R. Serpauskienė) bandyta dirbti šiuolaikiškai.
* Žemas mokytojų darbo veiksmingumas: tik 1 stebėtoje pamokoje (iš 44) mokinių pasiekimai ir pažanga vertinti gerai, beveik visose – patenkinamai ir prastai, vertinimo vidurkis – 1,73.
* Patenkinamą mokytojų darbo veiksmingumą iliustruoja ir žemi mokinių valstybinių brandos egzaminų (išskyrus anglų k.), pagrindinio ugdymo pasiekimų patikrinimo, standartizuotų testų rezultatai: beveik visi žemesni už Lietuvos ir rajono vidurkį, dalis – žemiausi rajone.
* Pažymėtina, kad išorės vertinimo metu mokytojai geranoriškai priėmė vertintojų įžvalgas ir stengėsi tobulinti pamokos organizavimą.

Vertintojų surinkti ir išanalizuoti duomenys leidžia teigti, kad pozityvus profesionalumas vidutiniškas. |
| 1.8. Nuolatinis profesinis tobulėjimas, 2 lygis | Nuolatinis profesinis tobulėjimas gimnazijoje vidutiniškas. * Iš Metodinės tarybos veiklos dokumentų, pokalbių paaiškėjo, kad bendros vizijos, kaip gerai dirbti, nėra, profesinio tobulėjimo prioritetai neįvardijami, susitarimų dėl asmeninės profesinės veiklos įsivertinimo nefiksuota.
* Pokalbiuose su Metodine taryba paaiškėjo, kad laikomasi susitarimų dėl kvalifikacijos lėšų paskirstymo, pasidalijimo gautomis žiniomis sugrįžus iš kvalifikacijos tobulinimo renginių. Pastaraisiais metais asmeninis profesinis mokytojų veiklos į(si)vertinimas nevyko, planuojama tai daryti šių (kalendorinių) metų pabaigoje. Mokytojai turės pateikti užpildytas kvalifikacijos tobulinimo veiklos apskaitos formas, nurodydami, kokiuose kvalifikacijos tobulinimo renginiuose dalyvavo, įvardyti savarankiško mokymosi veiklas, įsivertinti turimas bei įvardyti planuojamas ugdyti kompetencijas. Tačiau tai – tik konstatuojamojo pobūdžio informacijos teikimas: tolesnis mokytojo profesinis augimas, susitarimai nėra priimami, pokytis, kuriama pridėtinė vertė nėra analizuojami.
* Iš gimnazijos dokumentų ir pokalbių galima teigti, kad gimnazijoje skiriamas dėmesys profesiniam tobulėjimui, sudarytos galimybės dalytis patirtimi, tačiau atlikus stebėtų 44 pamokų protokolų analizę konstatuojama, kad mokytojų įgytos kompetencijos nepakankamai panaudojamos pamokose.
* Gimnazijoje yra Gimnazijos vadovo pavaduotojų ugdymui, mokytojų, pagalbos mokiniui specialistų (pedagoginių darbuotojų) kvalifikacijos tobulinimo tvarkos aprašas, patvirtintas 2020 m. rugpjūčio 22 d. direktoriaus įsakymu Nr. V-227. Šiuo aprašu vadovaujamasi planuojant kvalifikaciją.
* Gimnazijos vadovų teigimu, mokytojų kvalifikacijos tobulinimo prioritetai nustatomi atsižvelgiant į gimnazijos strateginį ir metų veiklos planus, tačiau bendri mokymai / seminarai buvo organizuoti prieš keletą metų. Mokytojai dažniausiai patys pasirenka, kokiuose seminaruose, tobulinimosi kursuose nori dalyvauti.
* Gimnazijoje skatinamas bendruomenės mokymasis: dalijamasi patirtimi, stebimos kolegų pamokos, organizuojamos bendros išvykos. Iki karantino mokytojai lankėsi vieni kitų pamokose, NŠA atliktos apklausos rezultatai parodė, kad teiginiui *„Bet kada galiu paprašyti kolegų profesinės pagalbos“* pritaria 82,8 proc., o su teiginiu *„Mūsų mokykloje mokytojų bendrystė - tik gražus žodis, nes realiai kiekvienas dirba sau*“nesutinka 55,2 proc. mokytojų. Apibendrinant pateiktą informaciją, galima teigti, kad gimnazijoje laikomasi susitarimų dėl kvalifikacijos lėšų paskirstymo, pasidalijimo gautomis žiniomis sugrįžus iš kvalifikacijos tobulinimo renginių, skatinamas bendruomenės mokymasis, tačiau įgytos mokytojų kompetencijos pamokose panaudojamos patenkinamai.
 |
| ***Stiprieji vertinamos srities veiklos aspektai***  | 1. Tinkamas išteklių paskirstymas, orientuotas į mokinių įvairovę (1.1 – 3 lygis).2. Gimnazijos direktoriaus įsipareigojimas kurti įtraukiojo ugdymo kultūrą bendruomenėje (1.2 – 2 lygis).3. Paveiki gimnazijos tinklaveika padeda mokiniams ugdytis įvairias kompetencijas (1.6 – 3 lygis). |
| ***Tobulintini vertinamos srities veiklos aspektai***  |  |
| ***Vertinamos srities rekomendacijos*** | Gimnazijos veiklos kokybės įsivertinimo organizavimas, vadovaujantis Mokyklos, įgyvendinančios bendrojo ugdymo programas, veiklos kokybės įsivertinimo metodika (2016), atsakinga mokytojų savianalizė ir refleksija leistų gimnazijai priimti duomenimis grįstus sprendimus veiklai tobulinti.Gimnazijai būtina pradėti sąmoningo ir kryptingo kolegialaus mokymosi organizavimą: mokytis drauge ir vieniems iš kitų, stebėti kolegų pamokas (susitarti dėl pamokos stebėjimo fiksavimo formos), reflektuoti porose, grupėse.Bendradarbiaujant su tėvais (globėjais, rūpintojais), laikytis susitarimų dėl tėvų informavimo, atsižvelgti į tėvų pasiūlymus, pageidavimus, inicijuoti susitikimus, aptariant vaikų pasiekimus bei pažangą.Gimnazijai verta įsivertinti tinklaveikos naudą ir sąnaudas bei kruopščiai planuoti partnerystes.  |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis | Ugdymo(si) planavimas neišskirtinis.* Ugdymo turinys formuojamas vadovaujantis Bendraisiais ugdymo planais. Formuojant gimnazijos ugdymo turinį ir rengiant ugdymo planą, buvo vadovaujamasi švietimo stebėsenos, mokinių pasiekimų ir pažangos vertinimo ugdymo procese duomenimis ir informacija, nacionalinių mokinių pasiekimų patikrinimu, nacionalinių ir tarptautinių mokinių pasiekimų tyrimų rezultatais, mokyklos veiklos įsivertinimo duomenimis, gimnazijos strateginiu planu 2021–2023 m. bei atsižvelgiant į skirtas mokymo lėšas.
* 2021–2022 m. m. gimnazijos ugdymo plano tikslas, uždaviniai iš dalies siejasi su gimnazijos veiklos ir strateginiu planais.
* Strateginio plano 2021–2023 m. SSGG analizėje teigiama, kad mokytojai kartu su mokiniu nesistemingai planuoja mokymosi tikslus ir žingsnius jiems pasiekti.
* Gimnazijos pirminėje informacijoje teigiama, kad mokiniai negeba išsikelti mokymosi tikslų ir tai yra tobulintinas veiklos aspektas. Pokalbyje vadovai teigė, kad pamokos uždavinio formulavimas yra tobulintina veiklos sritis.
* Pamatuojamas uždavinys kaip stiprus pamokos aspektas išskirtas tik 2-iose, t. y. 4,5 proc. visų stebėtų pamokų.
* Iš NŠA apklausos rezultatų matyti, kad 50,0 proc. (5–8 kl.) ir 37,5 proc. (IG–IVG kl.) mokinių kartu su mokytojais aptaria, ką turi išmokti artimiausiu metu.
* Strateginiame plane 2021–2023 m. teigiama, kad mokytojai, planuodami ugdymo proceso veiklas, nepakankamai bendrauja ir bendradarbiauja įvairiais lygmenimis (mokytojai, pagalbos specialistai, mokiniai, tėvai).
* Veiklos plane 2021 m. numatyta: teikti laiku individualius poreikius atitinkančią pedagoginę pagalbą.
* Iš NŠA apklausos rezultatų matyti, kad 72,4 proc. mokytojų gimnazijoje įprastai su mokiniais, tėvais, pedagogais kalbasi apie mokinių įvairovę, pagarbą bei pagalbą vienas kitam, o 57,1 proc. tėvų teigiamai vertina mokytojų pastangas vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų, 48,1 proc. tėvų tiki gimnazijos siekiais padėti kiekvienam mokymosi ar elgesio sunkumų turinčiam vaikui.
* Gimnazijos pirminėje informacijoje teigiama, kad dalis mokytojų nepakankamai bendradarbiauja su kitais mokytojais ir specialistais ieškant geresnių būdų ugdyti SUP turinčius mokinius arba kelia per didelius lūkesčius. Apgailestaujama dėl negalėjimo suteikti specialiojo pedagogo pagalbą vos iškilus problemai.
* 51,9 proc. NŠA apklausoje dalyvavusių mokytojų teigia, kad gimnazijoje nėra numatyto laiko mokytojams, kartu analizuoti kiekvieno mokinio pažangą, planuoti tolesnį jo mokymąsi.
* Pokalbiuose bendruomenės nariai teigė, kad mokiniai turi individualios pažangos stebėjimo aplankus, kuriuose periodiškai įsivertina ir iš dalies aptaria savo mokymosi lūkesčius tik su klasės vadovu.
* Iš pokalbio su mokiniais daroma išvada, kad pusmečio pradžioje (nuo šių mokslo metų – trimestro pradžioje) jie nusimato lūkesčius, siekiamybes, po to pusmečio / trimestro pabaigoje įsivertina, kaip pavyko pasiekti norimą rezultatą. Mokiniams, norintiems aukštesnio įvertinimo, dalykų mokytojai siūlo konsultacijas.
* Mokinių įvairovės pažinimas, kaip stiprusis pamokos aspektas išskirtas 15-oje pamokų, t. y. 30 proc. Tai rodo, kad tik dalis mokytojų pamokose leidžia pasirinkti užduotis, kurios atliepia mokinių individualias galias.
* Siekiant geriau patenkinti mokinių individualius poreikius, mokiniams siūlomi pasirenkamieji dalykai, moduliai ir neformalusis ugdymas.
* NŠA apklausos duomenimis, teiginiui „*Mokytojai man dažnai leidžia pasirinkti, kokias užduotis atlikti*“ pritaria 15,6 proc. (5–8 kl.) ir 4,0 proc. (IG–IVG kl.) mokinių. Teiginiui „*Klasėje visuomet spėju atlikti pateiktas užduotis*“ pritaria 10,6 proc. (5–8 kl. ) ir 6,0 proc. (IG–IVG kl.) mokinių.
* NŠA apklausos duomenimis, teiginiui „*Mano mokytojai man visada padeda“* pritaria 72,9 proc. (5–8 kl.) ir 60 proc. (IG–IVG kl.) mokinių.
* Gimnazijos pirminėje informacijoje teigiama, kad mokiniai negeba savarankiškai pasirinkti užduočių atlikimo būdų, susirasti reikiamos informacijos, aptarti ir vertinti savo mokymąsi. Nepakankamai sudaromos galimybės pasirinkti įvairaus sudėtingumo užduočių.
* Pastoliavimas kaip stiprusis pamokos aspektas išskirtas 13-oje pamokų, t. y. 29,5 proc. Stebėtose pamokose iš dalies buvo sudarytos sąlygos užduotims pasirinkti, mokinių darbui savo tempu, ugdymo turiniui pritaikyti atskiriems mokiniams bei pagalbai teikti.
* Pokalbiuose mokiniai teigė, kad dalyje pamokų užduotys atliekamos ir lieka laisvo laiko, kai kuriose pamokose suteikiamos galimybės pasirinkti užduotis. Pasitaiko pamokų, kur skiriasi užduotys, bet ne jų sudėtingumas.
* Pokalbyje tėvai teigė, kad trūksta skirtingų užduočių pateikimo pamokose bei bendradarbiavimo darbo grupėse bei porose.
* Įgyvendinant 2021–2022 m. m. ugdymo planą mokiniams sudarytos galimybėstenkinti individualius poreikius: pasirenkamieji dalykai, konsultacijos, neformaliojo švietimo užsiėmimai.
* Lanksčiai išnaudojamos pamokos, skirtos mokymosi pagalbai teikti ir mokymosi poreikiams tenkinti, tiek turiniui gilinti, tiek mokymosi praradimams kompensuoti.
* Pokalbyje dalis mokinių teigė, kad konsultacijos yra naudingos mokymosi spragoms šalinti. Konsultacijų laikas gali būti laisvai koreguojamas susitarus su mokytoju.
* Strateginiame plane 2021–2023 m. teigiama, kad nepakankama tarpdalykinė ugdymo turinio integracija.
* Į mokomuosius dalykus, klasių valandėles integruojamos prevencinės programos: Sveikatos ir lytiškumo ugdymo bei rengimo šeimai, OLWEUS patyčių ir smurto prevencijos, Žmogaus saugos, Pagrindinio ugdymo etninės kultūros ir Vidurinio ugdymo etninės kultūros, Ugdymo karjerai programos.
* Gimnazijoje vykdomos integruotos ir patyriminės veiklos. Integruotos veiklos vykdomos gimnazijoje ir už jos ribų. Gimnazija yra parašiusi akredituotą programą „Žagarės regioninio parko Mūšos tyrelio pažintinis takas“. Mokytojų komanda sukūrė užduotis įvairių klasių mokiniams, kuriomis naudojasi mokytojai, vesdami užsiėmimus šiame take.
* Ugdymo turinys įgyvendinamas organizuojant integruotas pamokas, konferencijas, paskaitas, pritaikant netradicines erdves, edukacines išvykas. Kuriami realiam gyvenimui artimi mokymosi kontekstai, akcentuojamos ugdymo turinio sąsajos su sociokultūriniu gyvenimu.
* Ugdymosi procesas vykdomas netradicinėse aplinkose, esamos edukacinės erdvės pritaikomos ugdymo procesui gerinti. Įgyvendinamas nacionalinio projekto „Lyderių laikas 3“ tęsinys „Ugdymas netradicinėse erdvėse“.
* Šiais mokslo metais gimnazijoje pradedamas STEAM ugdymas. Projektą vykdo keturi mokytojai, jame dalyvauja 78,6 proc. mokinių (iš kurių 57,8 proc. – turintys specialiųjų ugdymosi poreikių).
* Iš pokalbių su bendruomenės nariais daroma išvada, kad tvarkaraščių sudarymas tik iš dalies atitinka mokinių poreikius, nes jie derinami prie mokytojų, dirbančių keliose mokyklose.
* Gimnazija iš dalies stebi ir analizuoja savo mokinių stojimo rezultatus į universitetus, kolegijas ir profesines mokyklas.
* Strateginiame plane 2021–2023 m. teigiama, kad mokytojai, planuodami ugdymo proceso veiklas, nepakankamai bendrauja ir bendradarbiauja įvairiais lygmenimis (mokytojai, pagalbos specialistai, mokiniai, tėvai).
* Vienas iš veiklos plano 2021 m. uždavinių: įgyvendinant OLWEUS programą ir integruojant ugdymo programas, ugdyti asmenines kompetencijas, mokyti atpažinti, pastebėti patyčias bei tinkamai į jas reaguoti.
* NŠA apklausos duomenimis, teiginiui „*Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“* pritaria 54,2 proc. (2–4 kl.), 57,1 proc. (5–8 kl., IG–IVG kl.) mokinių tėvų. Teiginiui *„Mokykla siekia padėti kiekvienam mokymosi ar elgesio sunkumų turinčiam vaikui“* pritaria 48,1 proc. (2–4 kl.) ir 60,7 proc. (5–8 kl., IG–IVG kl.) mokinių tėvų.
* NŠA apklausos duomenimis, teiginiui „*Mūsų mokykloje mokiniams teikiama psichologinė – emocinė pagalba yra efektyvi“* pritaria 44,4 proc. mokytojų.
* Gimnazija daug dėmesio skyrė mokinių saugumui užtikrinti. Įgyvendinant OLWEUS patyčių prevencijos programą dalyvavo visi mokyklos bendruomenės nariai. Bendras besityčiojančių mokinių procentas sumažėjo 12,3 proc.
* Iš pokalbio su VGK nariais daroma išvada, kad specialistai iš dalies konsultuoja mokytojus, tėvus, vykdo pokalbius su mokiniais, klasių vadovais. Pokalbyje dalis VGK narių teigė, kad įtraukiajam ugdymui ruošiasi, stebi bei susipažįsta su turima informacija.
* VGK nariai pokalbyje teigė, kad pasibaigus pusmečiui / trimestrui, su mokiniu, turinčiu nepatenkinamą įvertinimą, vyksta klasės vadovo pokalbis, po to kalbamasi prevencinėje darbo grupėje ir tik tada kviečiami tėvai bei vyksta pokalbiai VGK. Išanalizavus situaciją, rašomas mokymosi pagalbos planas (specialiųjų ugdymosi poreikių turintiems mokiniams pildomi specialūs planai).
* Pokalbiuose mokytojai teigė, kad pagalbos mokiniui specialistai iš dalies padeda spręsti mokinių lankomumo, elgesio, bendravimo klausimus, įtraukia mokinių tėvus į sprendimų paiešką.
* Gimnazijoje iš dalies susitarta dėl paramos ar pagalbos teikimo šeimai ir mokiniams.
* Gimnazijos pirminėje informacijoje teigiama, kad nepavyksta suteikti specialiojo pedagogo pagalbos mokiniui iškart iškilus problemai, nes tam reikalinga pedagoginės psichologinės tarnybos pažyma, ilgas įvertinimo tarnyboje laukimo laikas, jei tėvai negali patys nuvežti į Kuršėnus.
* Pokalbiuose bendruomenės nariai teigė, kad mokiniams, padariusiems akademinę pažangą, skiriamos premijos. Kitais metais premijas žadama didinti 10 kartų. Buvęs gimnazijos mokinys, šiuo metu sėkmingas verslininkas, skyrė 5 kompiuterius gabiems gimnazijos mokiniams bei sunkiai socialiai gyvenančių šeimų vaikams, o neįgalumą turinčiai mergaitei – ortopedinę kėdę su pagalvėle. Kitas buvęs gimnazijos mokinys skyrė skatinančią premiją klasei, nepraleidusiai nė vienos pamokos ir neturinčiai nepatenkinamo pažymio per mėnesį.
* Gimnazijos pirminėje informacijoje teigiama, kad gimnazija rūpinasi mokinių socialinėmis reikmėmis. Suorganizuota rudens atostogų poilsio stovykla pradinių klasių mokiniams ir socialiai remtiniems mokiniams.
* Pokalbyje direktorius teigė, kad mokymo(si) erdvės ir priemonės gimnazijoje yra pritaikytos neįgalumą turintiems mokiniams. Lifto neįgaliesiems, nusileidimo pandusų ir patekimo į kitus gimnazijos korpusus įrengimas leidžia visiems mokiniams pasiekti bet kurias gimnazijos erdves. Dabar visos gimnazijos erdvės pritaikytos ir mokiniams su negalia.
* Iš pokalbio su vadovais daroma išvada, kad mokytojo padėjėjo etatas skirtas padėti neįgaliam mokiniui bei užimti pradinių klasių mokinius, laukiančius mokyklinio autobuso.

Apibendrinant pateiktą informaciją, galima teigti, kad ugdymo(si) planavimas gimnazijoje neišskirtinis. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys neišskirtinės. * Vertinimo metu 39 stebėtose pamokose (87 proc.) vyravo tradicinė mokymo paradigma. Remiantis stebėtų pamokų protokolų analizės duomenimis, pamokos objekto *„Vadovavimas kiekvieno mokinio ugdymuisi“* vertinimo vidurkis – 2,2, vertinimo dažnis (moda) – 2. Mokytojo vadovavimas mokymuisi kaip stiprusis pamokos aspektas išskirtas 33 proc. stebėtų pamokų, kaip tobulintinas – 23 proc. pamokų. Koreliacinė pamokų stebėjimo duomenų analizė fiksuoja stiprų vadovavimo kiekvieno mokinio ugdymuisi ir mokymosi patirčių ryšį (koreliacijos koeficientas – 0,74).
* Atlikus stebėtų pamokų protokolų analizę, konstatuojama, kad mokytojai pamokose mažai rėmėsi mokinių patirtimi, retai skatino mokinius pasirinkti mokymosi bei užduoties atlikimo būdą. Pamokose dominavo mokytojas, pats formulavo uždavinius, taikė tradicinius mokymo ir mokymosi metodus (aiškinimą, klausinėjimą, teksto skaitymą, demonstravimą), o mokiniai buvo pasyvūs informacijos priėmėjai. Visi mokiniai klasėje atliko vienodas užduotis, kurios nemotyvavo gabesnių mokinių, mokiniai, greičiau atlikę užduotis, nuobodžiavo, neskirta dėmesio skirtingam mokinių mokymosi tempui, nebuvo kuriami aukštesniuosius mąstymo gebėjimus skatinantys iššūkiai, kas mažino įsitraukimą ir kiekvieno mokinio sėkmę siekiant asmeninės pažangos. Tinkami būdai, priemonės, įtraukiantys mokinius į mokymosi procesą, kaip stiprusis pamokos aspektas, stebėti 3 kl. IT pradmenų, IIIG kl. istorijos pamokose. Tinkamos sąlygos individualiai pasirinkti užduotį pagal lygį, dirbti savo tempu fiksuotos IIIG kl. matematikos pamokoje. 8 pamokose (18 proc.) visų mokinių motyvuojantis įtraukimas į mokymosi procesą fiksuotas kaip tobulintina veikla: pasiūlyta mažai mokinius įtraukiančių užduočių, metodų ir darbo būdų, neskelbtas pamokos uždavinys, tai savo ruožtu neskatino maksimalios kiekvieno mokinio pažangos, nesudarytos sąlygos įsivertinimui ir savirefleksijai.
* NŠA mokinių apklausos duomenys rodo, kad mokiniams retai sudaromos sąlygos bendradarbiauti, nes teiginiui *„Mokytojai mus dažnai skirsto dirbti porose, grupėse“* pritaria 11,4 proc. 5–8 kl. ir 16,3 proc. IG–IVG kl. apklausoje dalyvavusių mokinių. Tai pokalbiuose patvirtino ir mokiniai. Nors 55,2 proc. mokytojų pritarė NŠA apklausos teiginiui *„Mano pamokose mokiniai dažnai mokosi bendradarbiaudami porose ir grupėse“*, vizito metu stebėtose pamokose mokiniai mažai skatinti bendradarbiauti, o paveikios sąlygos bendradarbiauti stebėtos tik 8 kl. matematikos, IVG kl. istorijos pamokose.
* Mokytojams sudarytos sąlygos įdomiau ir vaizdingiau pateikti mokomąją medžiagą, nes gimnazija neblogai apsirūpinusi informacinėmis komunikacinėmis priemonėmis, daugumoje kabinetų yra po daugialypės terpės projektorių. 65,5 proc. mokytojų pritaria NŠA apklausos teiginiui *„Ruošdamasis pamokai numatau galimybes mokytis skirtingais būdais (žodiniu, vaizdiniu, kinesteziniu ar kt. būdu)“*.
* Daugeliu atvejų IKT naudota tradiciškai: mokymo(si) medžiagai pateikti, pamokos temai ir uždaviniui skelbti, mokiniams sąlygos naudotis IT ir skaitmeniniu turiniu retai sudaromos, neužtikrinta interaktyvi mokinių sąveika su mokymosi priemonėmis. Mokiniai neskatinti vizualizuoti savo mokymąsi. Toks mokymasis skatintų motyvaciją, žinojimo sistemininimą, naujų žinių siejimą su turimomis. NŠA apklausos teiginiui *„Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)“* pritaria 21,7 proc. 5–8 klasių ir 15,7 proc. IG–IVG kl. mokinių.
* Sąlygų supratimui ir giliam mokymuisi sudarymas kaip stiprusis pamokos aspektas išskirtas 23 proc. stebėtų pamokų. Paveikios sąlygos supratimui ir giliam mokymuisi buvo sudarytos tik IVG kl. istorijos pamokoje.
* Pavieniai mokytojai sudarė sąlygas visiems ir kiekvienam mokiniui pritaikyti turimas žinias strateguojant, planuojant, kuriant, ieškant problemų sprendimo būdų, patiems mokiniams pasirenkant žinių atskleidimo būdus, atsižvelgiant į savo stiprybes ir interesus. Sąlygų strategiškai taikyti ir įvairiais būdais pademonstruoti žinojimą sudarymas kaip stiprusis pamokos aspektas fiksuotas 10 pamokų (23 proc.). Tinkamas sąlygų strategiškai taikyti ir įvairiais būdais pademonstruoti žinojimą sudarymas stebėtas IVG kl. istorijos pamokoje.
* NŠA apklausos teiginiui *„Mokytojai man dažnai leidžia pasirinkti, kokias užduotis atlikti“* pritaria 15,6 proc. 5–8 klasių ir 4 proc. IG–IVG klasių apklausoje dalyvavusių mokinių.
* Vizito metu stebėtose pamokose vyravo vienodi darbo būdai, buvo parinktos tradicinės priemonės, todėl judrus, aktyvus, veiklus mokymosi procesas nebuvo kuriamas, mokiniams nebuvo sudaryta galimybių praktiškai veikti, analizuoti, sisteminti ir sieti žinias.
* Gimnazijoje daug dėmesio skiriama mokinių saugumui užtikrinti: vykdoma patyčių prevencijos programa OLWEUS (gimnazija yra akredituota OLWEUS mokykla), paviešintos „Drausmės kopėtėlės“, kasmet vykdoma OLWEUS apklausa. Iš pokalbių su mokiniais paaiškėjo, kad klasės draugiškos, visi tolerantiški, neįgalaus mokinio atžvilgiu taip pat, bendrauja, konfliktų (ypač tokių, kad prireiktų socialinės pedagogės įsikišimo) kyla retai. Problemas visada sprendžia padedami klasės vadovų.
* Gimnazijoje siekiama, kad kiekvienas jaustųsi saugus, skatinamas pageidaujamas elgesys. NŠA apklausos teiginiui „*Mokyklos mokytojai ir kiti darbuotojai labai draugiški“* pritaria 54,2 proc. 5–8 kl. ir 56,9 proc. IG–IVG kl. mokinių, o teiginiui *„Mokytojai visada padeda teisingai išspręsti konfliktus“* pritaria 64,6 proc. 5–8 klasių ir 48 proc. I–IV klasių apklausoje dalyvavusių mokinių. Tačiau mokymasis, padedant mokytojams, retai derinamas su savivaldžiu mokymusi ir klasės kaip savarankiškos besimokančios bendruomenės ugdymu, nepakankamai išnaudojama mokinių įvairovė, galimybė mokytis patiems ir padėti klasės draugams.
* NŠA apklausos *teiginiui „Mano mokiniai laikosi susitarimų ir klasės taisyklių“* pritaria 55,2 proc. mokytojų. 24 stebėtose pamokose (55 proc.) fiksuoti pagarbūs, geranoriški mokinių ir mokytojų tarpusavio santykiai ir išskirti kaip stiprusis pamokos aspektas. Tinkamas įtraukios kultūros kūrimas stebėtas 4N, 6N kl. matematikos, 6 kl. lietuvių kalbos ir literatūros, IG kl. geografijos, IIIG matematikos pamokose. Pavienėse pamokose trūko susitarimų dėl darbo tvarkos ir taisyklių laikymosi.

Apibendrinant pateiktus duomenis, galima teigti, kad pamokose, vyraujant tradicinei mokymo (poveikio) paradigmai, mokiniams retai sudaromos tinkamos sąlygos mokytis savarankiškai planuoti ir valdyti laiką, kelti mokymosi tikslus, pasirinkti užduočių atlikimo būdą, priemones, bendradarbiauti, surasti reikiamą informaciją, paprašyti pagalbos, aptarti savo mokymąsi, nekuriamas judrus, aktyvus, veiklus mokymosi procesas. Siekiama, kad kiekvienas jaustųsi saugus, pagarbūs, geranoriški mokinių ir mokytojų tarpusavio santykiai sudaro prielaidas įtraukios kultūros kūrimui. |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai patenkinami.* + Gimnazijoje yra parengtas Mokinių mokymosi pasiekimų ir pažangos vertinimo tvarkos aprašas, kurio paskutiniai pakeitimai aptarti Metodinėje taryboje 2021-09-07. Remiantis gimnazijos pirmine informacija, pokalbiais su mokytojais, susitarimų dėl mokinių pažangos ir pasiekimų vertinimo yra, aprašai aptarti ir patvirtinti metodinėse grupėse, suderinti Metodinėje taryboje, tačiau nėra susitarta dėl ugdymo(si) rezultatų ir pažangos sampratos. NŠA apklausos teiginiui *„Mūsų mokykloje yra vieninga kiekvieno mokinio individualios pažangos vertinimo sistema“* visiškai pritaria 61,5 proc., o teiginiui *„Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi*“ pritaria 51,9 proc. apklausoje dalyvavusių mokytojų.
	+ Remiantis stebėtų pamokų protokolų analizės duomenimis pamokos objekto *„Vertinimas ugdant“* vidurkis – 1,91 (moda – 2), pamokos objekto *„Kiekvieno mokinio pažanga ir pasiekimai“* vidurkis – 1,73 (moda – 2). Vertinimas ugdant kaip stiprusis pamokos aspektas fiksuotas 16 (36 proc.), kaip tobulintinas – 25 (57 proc.) stebėtose pamokose.
	+ Vizito metu stebėtose pamokose vyravo neformalus formuojamasis vertinimas, nepagrįstas konkrečiais kriterijais, neorientuotas į asmeninę mokinio sėkmę pamokoje: mokytojai stebėjo mokinių veiklą, gautą vertinimo informaciją teikė bendrai visai klasei arba individualiomis pastabomis, tačiau dažniausiai tai vyko nesistemingai, neteikė informacijos apie mokinių daromą pažangą, nesudarė sąlygų veiksmingai reflektuoti, neskatino mokinių įsivertinimo.
	+ Veiksmingas įsivertinimas fiksuotas IIIG kl. istorijos pamokoje, todėl akivaizdu, kad daugeliu atvejų įsivertinimo procesas dar netapęs neatsiejama mokymosi proceso dalimi.
	+ NŠA apklausos teiginiui *„Per pamoką arba po jos kiekvienam mokiniui suteikiu informaciją apie tai, ką jis išmoko ir kur turėtų tobulėti“* pritaria 41,4 proc. mokytojų, tačiau remiantis stebėtų pamokų protokolų analizės duomenimis konstatuojama, kad *„Pažangą skatinantis grįžtamasis ryšys“* kaip stiprusis pamokos aspektas fiksuotas 11 (25 proc.) stebėtų pamokų.
	+ Atitinkamai 33,3 proc. IG–IVG kl. ir 42,6 proc. 5–8 kl. NŠA apklausoje dalyvavusių mokinių pritaria teiginiui *„Mokytojo pateikti atliktų užduočių komentarai man visada aiškūs ir suprantami“*.
	+ Grįžtamojo ryšio teikimas pamokose patenkinamas, dažnai tai yra klaidų nurodymas, o tai nestiprina mokinių savivokos, neorientuoja į mokymosi sėkmę ir geresnių mokymosi rezultatų siekį.
	+ Atsitiktinės atrankos būdu išanalizavus mokytojų teikiamą informaciją tėvams ir mokiniams el. dienyne „manodienynas.lt“, pastebėta, kad komentarai apie gautus įvertinimus rašomi retai, individuali mokinio sėkmė neanalizuojama, grįžtamoji informacija apie mokinių mokymąsi ir pažangą neteikiama, dalis mokytojų nesilaiko vertinimo tvarkos apraše (33 punktas) numatyto vertinimo sistemingumo ir dažnumo.
* Iš pokalbių su gimnazijos vadovais, veiklos dokumentų analizės paaiškėjo, kad kiekybiniai pusmečių, metiniai mokinių pasiekimai, PUPP ir brandos egzaminų rezultatai aptariami Mokytojų tarybos posėdžiuose, gimnazijos lygmeniu stebima individuali kiekvieno mokinio pažanga, yra individualios pažangos koordinatorius (vertinimo metu buvo išvykęs „Erasmus+“ projekto reikalais), tačiau iš esmės neanalizuojami kokybiniai rezultatų pokyčiai ir jų priežastys, trūksta gilesnės individualios pažangos analizės.
* Mokiniai turi individualios pažangos stebėjimo aplankus, tačiau kaupiama informacija menkai susijusi su mokinių skatinimu siekti pažangos, kelti sau aukštesnius lūkesčius, planuojant tolesnius ugdymosi žingsnius, atliekama tik konstatuojamoji funkcija. Kadangi pasiekimai ir pažanga aptariami su klasės vadovu, tai menkai padeda mokytojams įvertinti mokymosi tinkamumą.
* Asmeniniai mokymo(si) rezultatai pamokoje retai planuojami, pripažįstami ir skatinami. Dažniausiai apsiribojama vieno tikslo visai klasei iškėlimu, vienodomis užduotimis, mokymo priemonėmis ir darbo būdais, epizodišku įsivertinimu. Nepakankamai analizuojama ir reflektuojama visų mokinių ir kiekvieno pažanga, atsižvelgiant į individualias mokinių galimybes. Pamokose nesistemingai grįžtama prie pamokos uždavinio ir aptariama su mokiniais, kaip sekėsi jį įgyvendinti, kokie mokinių pasiekimai, lyginant su išsikeltu uždaviniu, todėl nesudaromos sąlygos mokiniams įsivertinti savo darbą pamokoje, siekiant apibendrinti išmoktą medžiagą ir mokymosi rezultatus bei numatyti tolesnius mokymosi žingsnius.
* Kiekvieno mokinio pažangos ir pasiekimų kaip pamokos objekto vertinimo vidurkis – 1,73 (dažniausias vertinimas (moda) – 2). Tai – žemiausiai vertinamas pamokos vertinimo objektas.
* Kiekvieno mokinio pažangos ir pasiekimų stebėjimas, matavimas, fiksavimas kaip stiprusis pamokos aspektas fiksuotas 3 (7 proc.) pamokose, kaip tobulintinas – 22 (50,0 proc.) pamokose. Šiose pamokose mokinių pasiekimai nefiksuoti, dėmesys asmeninei pažangai nepakankamas.

Apibendrinimas: pasiekimų vertinimas pamokose planuojamas patenkinamai, dažniausiai nenumatant ir mokiniams nepateikiant konkrečių vertinimo kriterijų, neaptariant gerai atlikto darbo požymių ar to, ko tikimasi iš mokinių. Vyrauja neformalusis formuojamasis vertinimas, kuris būtų prasmingesnis, jei būtų pagrįstas konkrečiais argumentais. Grįžtamojo ryšio teikimas pamokose nestiprina mokinių savivokos, neorientuoja į mokymosi sėkmę ir geresnių mokymosi rezultatų siekį. Mokinių įtraukimas ir įsitraukimas į vertinimo ir įsivertinimo procesą pamokoje yra nepakankamas, neskatinantis jų individualiai įsivertinti, ką išmoko, pasimatuoti padarytą pažangą, atsižvelgiant į išsikeltą uždavinį. Asmeniniai mokymo(si) rezultatai pamokoje retai planuojami, pripažįstami ir skatinami, dėmesys asmeninei pažangai nepakankamas. |
| ***Stiprieji vertinamos srities veiklos aspektai***  | 1. Tinkami susitarimai dėl pagalbos mokiniui ir šeimai leidžia nuosekliai siekti įtraukties kiekvienam (2.1 – 2 lygis).2. Pagarbūs ir geranoriški mokinių ir mokytojų tarpusavio santykiai (2.2 – 2 lygis). |
| ***Tobulintini vertinamos srities veiklos aspektai***  | 1. Pamatuojamo ugdymo tikslo formulavimas, siekiant kiekvieno mokinio sėkmės pamokoje (2.1 – 2 lygis).2. Įgalinantis vadovavimas mokymuisi ir mokinių mokymosi patirtys, mokiniams sudarant patenkinamas sąlygas patirti įvairius mokymosi būdus ir formas (2.2 – 2 lygis).3. Nepakankamas dėmesys asmeninei mokinių pažangai, jos stebėjimui ir fiksavimui pamokoje (2.3 – 2 lygis). |
| ***Vertinamos srities rekomendacijos*** | Gimnazijoje susitarti bei pasirengti mokytojų kvalifikacijos tobulinimo planą, kurio vienas iš uždavinių: šiuolaikinės paradigmos pamoka. Kvalifikacijos tobulinimo renginiuose turi dalyvauti visi, o ne pavieniai gimnazijos mokytojai. Išnaudoti mokytojų patirtį, kurie bando dirbti šiuolaikiškai. Gimnazija turi pasirinkti eiti šiuolaikinės pamokos link, kur vis didesnę atsakomybę prisiimtų mokinys, kuriam būtų sudarytos sąlygos rinktis, kurti, bendradarbiauti, reflektuoti ir įsivertinti:- įtraukti mokinius į pamokos planavimą – pamokos uždavinio formulavimą;- kartu su mokiniais nusimatyti vertinimo kriterijus;- sudaryti sąlygas patiems mokiniams pasirinkti užduotis;* - taikyti daugiau projektinių, grupinio darbo metodų;
* - skatinti mokinius diskutuoti, reikšti savo nuomonę pamokoje;
* - pamokos pabaigoje daugiau laiko skirti pamokos refleksijai, grįžti prie pamokos uždavinio, aptarti ir įsivertinti.

Būtina, kad gimnazijoje visi kartu: švietimo pagalbos specialistai, mokytojai, mokiniai, tėvai analizuotų mokymosi nesėkmių priežastis, modeliuotų veiksmingiausius būdus, konsultuotų, planuotų bei įgyvendintų ugdymo(si) procese. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Gimnazijos savininkui:**

* Pagal galimybes skirti lėšų mokytojo padėjėjų etatams išlaikyti.
* Pagal galimybes skirti lėšų gimnazijos erdvėms atnaujinti. Saugios, patogios, patrauklios, funkcionalios, greitai pritaikomos skirtingoms veikloms ugdymo aplinkos sukūrimas padėtų gimnazijos bendruomenei siekti bendrų tikslų ir kryptingos įtraukties įgyvendinimo.

**Gimnazijos vadovams:**

* Priimti sprendimą dėl kiekvieno mokinio daromos pažangos stebėjimo ir fiksavimo pamokose, atsižvelgiant į bendrųjų programų reikalavimus ir realius mokinių gebėjimus.
* Susitarti bei nustatyti individualios mokinių pažangos stebėsenos rodiklius, į kuriuos turėtų atsižvelgti visi pedagoginiai darbuotojai, numatyti ir taikyti konkrečius būdus, kaip aktyviai įtraukti tėvus į mokinių individualios pažangos stebėseną.
	+ Veiklos planavimą grįsti bendrais susitarimais, atsakingo veiklos kokybės įsivertinimo duomenimis.
	+ Susitarti dėl mokytojų kvalifikacijos tobulinimo prioritetų, grindžiant juos gimnazijos strategijos siekiais.
	+ Tikslingai, grindžiant pamokų stebėsena, mokytojų savirefleksija, metiniais pokalbiais, planuoti mokytojų profesinių kompetencijų tobulinimą, išskirti mokytojų kvalifikacijos tobulinimo prioritetus, telkti gimnazijos bendruomenę pokyčiams ir naujovėms ugdymo įtraukties srityje.
* Organizuoti kvalifikacijos kėlimo renginį apie mokymosi strategijas, siekiant mokinių motyvuojančio įtraukimo į mokymosi procesą, visai mokytojų bendruomenei.
* Organizuoti sistemingą pedagoginės veiklos stebėseną šiuo aspektu: skatinti kolegialų mokymąsi – dalytis gerąja patirtimi, naujas idėjas įgyvendinti praktiškai, reflektuoti patirtį.

**Gimnazijos mokytojams:**

* Susipažinus su šiuolaikinės pamokos paradigma, susitarti dėl šiuolaikinės pamokos požymių, šių susitarimų laikytis organizuojant ugdomąsias veiklas, periodiškai aptarti (diskutuoti, reflektuoti) sėkmingas patirtis ir probleminius atvejus.
* Pamokose vertėtų orientuotis į konkretų, pamatuojamą mokymosi uždavinį, įtraukti mokinius į mokymosi rezultato bei vertinimo ir įsivertinimo kriterijų numatymą, dėl skirtingų mokinių mokymosi poreikių mokiniams kelti skirtingus tikslus, taikyti alternatyvius mokymosi būdus, skirti skirtingas klasės ir namų užduotis.
* Apibendrinant pamoką, grįžti prie pamokos uždavinio ir pamokos rezultatus aptarti kartu su mokiniais, lyginti jų pasiekimus su išsikeltu mokymosi uždaviniu, taip stiprinant asmeninę kiekvieno mokinio atsakomybę už mokymosi rezultatus.
* Keliant ugdymo tikslus, atsižvelgti į mokinių asmeninę, socialinę ir kultūrinę patirtį, kartu su mokiniais nusimatyti mokymosi uždavinį, jį koreguoti, remiantis mokinių poreikiais ir gebėjimais.
* Organizuoti mokymą(si), atsižvelgiant į individualius mokinių mokymosi ypatumus.
* Pamokose taikyti mokymosi strategijas, padedančias siekti mokymosi tikslų, pavyzdžiui, vizualizuoti mokymąsi, pildyti įvairias grafines schemas ir pan.
* Pamokų metu pereiti prie žinių kūrimo(si) modelio, pavyzdžiui, organizuojant reflektyvias diskusijas, neapsiriboti vien žinių perdavimo modeliais, kai mokytojas perteikia, o mokinys įsimena.

Vadovaujančioji vertintoja Danguolė Petkienė

Vertinimo skyriaus vedėja Snieguolė Vaičekauskienė

**PRIEDAS**

**SVARBIAUSI STEBĖTOSE PAMOKOSE vertintų aspektų PJŪVIAI**

|  |  |  |  |  |  |
| --- | --- | --- | --- | --- | --- |
|  | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai |
| **Moda (dažniausias sk.)** | 2,00 | 2,00 | 2,00 | 2,00 | 2,00 |
| **Tarpinis vidurkis** | 2,14 | 2,20 | 2,23 | 1,91 | 1,73 |
| **Vidurkis** | 2,14 | 2,20 | 2,23 | 1,91 | 1,73 |

 Stebėtos 44 pamokos, vertinimo objektų (ugdymo(si) aplinkos, vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai) dažniausiai pasikartojantis vertinimo lygis – 2.

|  |
| --- |
| **Koreliaciniai pamokų komponentų ryšiai** |
|  | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai |
| Ugdymo(si) aplinkos | 1,00 | 0,71 | 0,68 | 0,46 | 0,47 |
| Vadovavimas kiekvieno mokinio ugdymuisi |  | 1,00 | 0,74 | 0,55 | 0,37 |
| Mokymosi patirtys |  |  | 1,00 | 0,54 | 0,39 |
| Vertinimas ugdant |  |  |  | 1,00 | 0,46 |
| Kiekvieno mokinio pažanga ir pasiekimai |  |  |  |  | 1,00 |

 Koreliacinė pamokų stebėjimo duomenų analizė fiksuoja stiprų vadovavimo kiekvieno mokinio ugdymuisi ir mokymosi patirčių ryšį (koreliacijos koeficientas – 0,74). Vadovavimas kiekvieno mokinio ugdymuisi ir mokymosi patirtys rodo žemą koreliaciją su kiekvieno mokinio pažanga ir pasiekimais.

**Pamokų vertinimas pagal klases**

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 1 kl. | 0 | 0,00 | 0,00 | 0,00 | 0,00 | 0,00 | 0,00 |
| 2 kl. | 2 | 2,00 | 2,00 | 2,00 | 2,00 | 1,50 | 1,90 |
| 3 kl. | 3 | 2,67 | 2,67 | 2,67 | 2,33 | 2,00 | 2,47 |
| 4 kl. | 3 | 2,33 | 2,00 | 2,00 | 2,00 | 2,00 | 2,07 |
| 5 kl. | 3 | 2,33 | 2,33 | 2,33 | 1,67 | 1,67 | 2,07 |
| 6 kl. | 7 | 2,00 | 2,00 | 2,00 | 1,71 | 1,57 | 1,86 |
| 7 kl. | 6 | 2,00 | 2,33 | 2,17 | 1,83 | 1,67 | 2,00 |
| 8 kl. | 5 | 2,00 | 2,40 | 2,20 | 2,40 | 2,00 | 2,20 |
| 9 kl. (I gimn. kl.) | 5 | 1,80 | 2,00 | 2,00 | 1,40 | 1,60 | 1,76 |
| 10 kl. (II gimn. kl.) | 2 | 2,00 | 2,00 | 2,00 | 1,50 | 1,00 | 1,70 |
| 11 kl. (III gimn. kl.) | 5 | 2,40 | 2,40 | 2,80 | 2,20 | 2,00 | 2,36 |
| 12 kl. (IV gimn. kl.) | 3 | 2,33 | 2,00 | 2,33 | 2,00 | 1,67 | 2,07 |

Gerai vertinami visi pamokos vertinimo objektai (ugdymo(si) aplinkos, vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai) 3 klasėje. Mokinių mokymosi patirtys, įsitraukiant į ugdymosi procesą, paveikios 11 (III) gimnazijos klasėje. Atkreiptinas dėmesys į vertinimą ugdant 9 (I) gimnazijos klasėje ir kiekvieno mokinio pažangą ir pasiekimus 10 (II) gimnazijos klasėje.

|  |
| --- |
| **Pamokų vertinimas pagal mokytojo kvalifikacinę kategoriją** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Neturi pedagogo kvalifikacijos | 0 | 0,00 | 0,00 | 0,00 | 0,00 | 0,00 | 0,00 |
| Mokytojas | 10 | 1,90 | 1,90 | 2,10 | 1,70 | 1,40 | 1,80 |
| Vyresnysis mokytojas | 15 | 2,20 | 2,33 | 2,27 | 1,87 | 1,80 | 2,09 |
| Metodininkas | 18 | 2,22 | 2,28 | 2,22 | 2,06 | 1,83 | 2,12 |
| Ekspertas | 0 | 0,00 | 0,00 | 0,00 | 0,00 | 0,00 | 0,00 |

Mokytojų metodininkų ir vyresniųjų mokytojų pamokų vertinimo vidurkis skiriasi nežymiai – 0,03.

|  |
| --- |
| **Pamokų vertinimas pagal klasės dydį** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Iki 8 mok. | 7 | 2,43 | 2,43 | 2,43 | 2,14 | 1,86 | 2,26 |
| 9–16 mok. | 37 | 2,08 | 2,16 | 2,19 | 1,86 | 1,70 | 2,00 |
| 17–24 mok. | 0 | 0,00 | 0,00 | 0,00 | 0,00 | 0,00 | 0,00 |
| Virš 25 mok. | 0 | 0,00 | 0,00 | 0,00 | 0,00 | 0,00 | 0,00 |

Klasėse, kuriose mokinių skaičius siekė iki 8 mokinių, pamokų vertinimo vidurkis yra aukštesnis 0,26.

|  |
| --- |
| **Pamokų vertinimas pagal mokytojų darbo stažą** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 0–10 m. | 9 | 2,00 | 2,00 | 2,11 | 1,78 | 1,67 | 1,91 |
| 11–20 m. | 3 | 2,33 | 2,33 | 2,67 | 1,67 | 2,00 | 2,20 |
| 21–30 m. | 21 | 2,05 | 2,19 | 2,19 | 1,81 | 1,67 | 1,98 |
| 31 ir daugiau | 11 | 2,36 | 2,36 | 2,27 | 2,27 | 1,82 | 2,22 |

 Mokytojams, kurių darbo stažas siekė nuo 11 iki 20 metų, sėkmingai sekėsi kurti įtraukios kultūros nuostatas pamokoje ir organizuoti aktyvų mokinių įsitraukimą mokantis.

|  |
| --- |
| **Pamokų vertinimai pagal dalykų blokus** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Dorinis ugdymas | 5 | 2,00 | 1,80 | 2,00 | 1,60 | 1,60 | 1,80 |
| Lietuvių k. (gimtoji) | 7 | 2,14 | 2,00 | 2,14 | 2,00 | 1,86 | 2,03 |
| Užsienio k. | 5 | 2,00 | 2,00 | 1,80 | 1,80 | 1,60 | 1,84 |
| Matematika | 5 | 2,60 | 2,80 | 2,80 | 2,40 | 1,80 | 2,48 |
| Informacinės technologijos | 2 | 2,50 | 2,50 | 2,50 | 1,50 | 1,50 | 2,10 |
| Socialinis ugdymas | 6 | 2,17 | 2,33 | 2,50 | 1,83 | 1,67 | 2,10 |
| Gamtamokslis ugdymas | 6 | 2,00 | 2,17 | 2,00 | 2,00 | 1,83 | 2,00 |
| Meninis-technologinis ugdymas | 4 | 2,25 | 2,50 | 2,25 | 2,00 | 2,25 | 2,25 |
| Kūno kultūra | 3 | 1,67 | 2,00 | 2,00 | 1,67 | 1,00 | 1,67 |

Matematikos ir meninio-technologinio ugdymo pamokose įvertinimo vidurkis – 2,48–2,25. Matematikos, informacinių technologijų ir socialinio ugdymo pamokose mokytojai geba tinkamai įtraukti mokinius į mokymosi procesą.

|  |
| --- |
| **Pamokų vertinimas pagal paradigmą** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 39 | 2,05 | 2,10 | 2,13 | 1,79 | 1,67 | 1,95 |
| Bandoma dirbti šiuolaikiškai | 5 | 2,80 | 3,00 | 3,00 | 2,80 | 2,20 | 2,76 |
| Mokymosi (šiuolaikinė) | 0 | 0,00 | 0,00 | 0,00 | 0,00 | 0,00 | 0,00 |

11,36 proc. stebėtų pamokų mokytojai bando dirbti šiuolaikiškai – rūpinasi savo mokiniais, stengiasi sudominti, įtraukia kiekvieną mokinį į aktyvią veiklą, atsižvelgia į mokinių galimybes ir poreikius, naudoja ugdymo metodus, skatinančius mokinių aktyvumą ir tobulėjimą, kur pamokos centre – mokiniai, kurie geba įsivertinti veiklą pamokoje ir išmokimo lygį, mokytojai skiria daug dėmesio veiklos formų ir metodų, pasiekimų ir pažangos vertinimo bei įsivertinimo ir gautos informacijos panaudojimui tolesnio mokymo(si) planavimui, vertinimo vidurkis siekia – 2,76.

**Stiprieji ir tobulintini aspektai STEBĖTOSE pamokOSE**

|  |  |  |  |  |  |
| --- | --- | --- | --- | --- | --- |
| Eil. Nr. | Rodiklis | Stipru (dažnis) | Tobulintina (dažnis) | Stipru (proc.) | Tobulintina (proc.) |
| 1. | Ugdymo(si) aplinkos  | 19 | 3 | 14,39 | 3,41 |
| 2. | Vadovavimas kiekvieno mokinio ugdymuisi  | 43 | 20 | 32,58 | 22,73 |
| 3. | Mokymosi patirtys | 52 | 16 | 39,39 | 18,18 |
| 4. | Vertinimas ugdant  | 16 | 25 | 12,12 | 28,41 |
| 5. | Kiekvieno mokinio pažanga ir pasiekimai | 2 | 24 | 1,52 | 27,27 |

**Stiprieji ir tobulintini mokyklos veiklos aspektai pamokose**

|  |  |  |  |  |  |
| --- | --- | --- | --- | --- | --- |
| Nr. | Rodiklis | Stipru(dažnis) | Tobulintina(dažnis) | Stipru(proc.) | Tobulintina(proc.) |
|  | Perspektyva ir bendruomenės susitarimai | 16 | 2 | 12,12 | 2,27 |
|  | Lyderystė | 1 | 2 | 0,76 | 2,27 |
|  | Mokyklos savivalda | 0 | 0 | 0,00 | 0,00 |
|  | Veikimas kartu | 0 | 0 | 0,00 | 0,00 |
|  | Bendradarbiavimas su tėvais ir globėjais | 1 | 1 | 0,76 | 1,14 |
|  | Mokyklos tinklaveika | 3 | 0 | 2,27 | 0,00 |
|  | Kompetencija | 0 | 0 | 0,00 | 0,00 |
|  | Nuolatinis profesinis tobulėjimas | 0 | 0 | 0,00 | 0,00 |
|  | Ugdymo(si) planavimas | 39 | 18 | 29,55 | 20,45 |
|  | Įgalinantis vadovavimas mokymuisi ir mokinių mokymosi patirtys | 53 | 17 | 40,15 | 19,32 |
|  | Vertinimas ugdant ir rezultatai | 19 | 48 | 14,39 | 54,55 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_